Kelantan laksana Enakmen Kanun Jenayah Syariah bermula hari ini
Oleh YATIMIN ABDULLAH

1 November 2021, 5:52 pm
KOTA BHARU – Kelantan akan melaksanakan Enakmen Kanun Jenayah Syariah (I) 2019 selepas perkara itu sudah mendapat perkenan daripada Sultan Kelantan, Sultan Muhammad V berkuat kuasa serta-merta bermula hari ini.
Perkara itu disahkan oleh Menteri Besar Kelantan Datuk Ahmad Yakob selepas merasmikan Majlis Penerangan Enakmen Kanun Jenayah Syariah (I) 2019 secara dalam talian menerusi laman Facebook rasmi Jabatan Hal Ehwal Agama Islam Kelantan (Jaheaik) semalam.
Menurut Ahmad, sejurus diberi mandat oleh rakyat untuk mentadbir Kelantan lebih 30 tahun lalu, Pas telah melakukan pelbagai usaha merealisasikan impian melaksanakan undang-undang Islam di negeri ini termasuk mewujudkan jawatankuasa berkait dengan perkara tersebut.
“Dewan Undangan Negeri (DUN) Kelantan telah meluluskan Rang Undang-undang Jenayah Syariah pada tahun 1993 dan bermula dari detik itu, lahirnya Enakmen Undang-undang Jenayah Syariah (II) Kelantan 1993. Bagaimanapun, enakmen tersebut tidak dapat dikuatkuasakan atas sebab dan halangan tertentu.
“Seterusnya, kerajaan negeri mengambil insiatif lain dengan membuat kajian dan penambahbaikan terhadap enakmen-enakmen sedia ada di negeri ini. Ia termasuk Enakmen Kanun Jenayah Syariah 1985 yang mula disemak semula pada tahun 2016 dan berakhir pada tahun 2019,” katanya.
Ahmad memberitahu, peruntukan enakmen sedia ada itu telah dikaji, diteliti dan mendapati ia perlu ditambah baik supaya sesuai dengan arus perkembangan sosial masyarakat masa hari ini serta menepati Akta Mahkamah Syariah (Bidang kuasa Jenayah) 1965.

Katanya, langkah itu bagi memberi kuasa kepada Mahkamah Syariah membicarakan kes-kes yang had hukumannya adalah maksimum tiga tahun penjara atau denda RM5,000 atau enam sebatan atau gabungan mana-mana hukuman terbabit.
“Dengan itu, Enakmen Kanun Jenayah Syariah (I) 2019 dirangka. Enakmen ini memilih kaedah pelaksanaan hukuman berbentuk hukuman retributif dan hukuman restoratif untuk memulih serta memberi kesedaran kepada para pesalah syariah terhadap kesalahan yang dilakukan.
“Undang-undang ini bertujuan mengajar, mendidik dan menepati perintah agama selain menjadikan syariat islam sebagai panduan kehidupan. Jadi, umat Islam di negeri ini disaran agar sama-sama mematuhi dan menjaga kedaulatan undang-undang yang dikuatkuasakan demi kesejahteraan bersama,” ujarnya.
Terdahulu, Enakmen Kanun Jenayah Syariah (1) 2019 mengambil masa selama enam tahun untuk kajian bagi tujuan pengubalan dan kemudian dibentangkan di DUN pada 14 hingga 16 Oktober 2019.
Ia kemudian mendapat persetujuan Diraja pada 14 Julai tahun lalu dan diwartakan pada 31 Disember tahun sama mengikut dalam Warta Kerajaan. -K! ONLINE.
Info
Peruntukan sedia ada dalam Enakmen Kanun Jenayah Syariah
1. Takfir
2. Menghina undang-undang
3. Memberikan anak kepada orang bukan Islam
4. Liwat
5. Menghasut suami isteri supaya bercerai
6. Perempuan lari daripada jagaan
7. Lelaki berlagak perempuan
8. Perempuan berlagak lelaki
9. Percakapan tidak sopan
10. Musahaqah (lesbian)
11. Mendedahkan aurat tempat awam
12. Memberi keterangan palsu
13. Minuman yang memabukkan
14. Memberi khidmat maksiat
15. Percubaan untuk perkhidmatan maksiat
16. Zina
17. Perbuatan sumbang mahram
18. Muncikari (pelacuran remaja bawah 18 tahun)
19. Hamil anak luar nikah
20. Berkhalwat
21. Persubahatan
Peruntukan baharu dalam Enakmen Kanun Jenayah Syariah :
1. Sihir
2. Dakwaan palsu
3. Percubaan keluar Islam
4. Memutarbelitkan ajaran Islam
5. Tidak menghormati bulan Ramadan
6. Memusnahkan tempat ibadat
7. Persetubuhan dengan mayat
8. Persetubuhan dengan bukan manusia
9. Mencacah tatu atau pembedahan kosmetik
10. Mengganggu rumah tangga orang
11. Halang hidup sebagai suami isteri
12. Memujuk orang Islam lari daripada jagaan
13. Kata-kata yang boleh memecah keamanan
14. Memutuskan hubungan kerabat
15. Derhaka kepada ibu bapa
16. Perkara yang mengkhayalkan
17. Berjudi
18. Makan harta anak yatim
19. Tipu dalam sukatan atau ukuran
20. Muamalat yang berlawanan dengan hukum
21. Penyalahgunaan tanda halal
22. Menuduh melakukan zina dan liwat
23. Subahat
24. Penetapan hukuman restoratif


Boleh jual arak hingga 9 malam sahaja – DBKL
Oleh AHMAD SHAHERMAN SHAMSURI

1 November 2021, 6:42 pm
PETALING JAYA – Bermula hari ini, semua pemborong dan peruncit minuman keras di sekitar Wilayah Persekutuan Kuala Lumpur hanya dibenarkan menjual bahan itu bermula dari pukul 7 pagi sehingga pukul 9 malam.
Dewan Bandaraya Kuala Lumpur (DBKL) dalam satu kenyataan berkata, bagi premis yang di kategorikan sebagai Rumah Awam Kelas 1 (Pub/Bar/Lounge/ Restoran) kebenaran diberikan bermula dari pukul 10 pagi sehingga pukul 12 tengah malam.
Bagaimanapun kata DBKL, pemohonan lanjutan masa Lesen Minuman Keras (LMK) boleh dipohon berpandukan had masa aktiviti hiburan atau ketetapan di zon pusat hiburan yang telah diluluskan dan
maksimum sehingga pukul 2 pagi.
“Bagi pemegang Lesen Sementara, kelulusan akan dibenarkan mengikut Peraturan-Peraturan Eksais (Penjualan Liquor) 1977 Akta Eksais 1976,” katanya dalam satu kenyataan di sini hari ini.
Mengulas lanjut DBKL berkata, beberapa syarat lain turut dikenakan antaranya, premis perniagaan tidak boleh berhadapan atau dalam lingkungan jarak 100 meter dari balai polis, rumah ibadah, sekolah, hospital dan rumah kediaman.
“Premis perniagaan mestilah mempamerkan lesen sepanjang masa serta kod QR di pintu masuk premis iaitu kod biru boleh dihidangkan di premis perniagaan, manakala kuning dibawa pulang sahaja.

“Pemohon atau pemegang LMK hanya dibenarkan kepada orang bukan beragama Islam dan pemilik premis serta majoriti Ahli Lembaga Pengarah (Syarikat) mestilah terdiri daripada orang bukan beragama Islam,” ujarnya.
Tambah DBKL, antara syarat lain adalah pemilik premis perniagaan hendaklah memastikan tiada pengunjung berumur di bawah 21 tahun dan tiada pengunjung beragama Islam minum minuman keras.
Jelas DBKL lagi, papan kenyataan mengenai larangan ini hendaklah dipamerkan di hadapan pintu masuk premis.
“Penjualan minuman keras dalam bentuk ‘sachet’ juga adalah dilarang sama sekali dan pemilik premis perlu memastikan kebersihan premis sentiasa dijaga serta tiada pencemaran bunyi bising.-K! ONLINE.


‘Saya tidak bodoh tinggal anak kepada guard’
Oleh NABIL AIMAN NOR AZWAN

1 November 2021, 6:04 pm
PETALING JAYA – “Saya pun tak akan sebodoh itu nak tinggalkan anak yang baru sahaja dikeluarkan dari hospital”.
Itulah perkongsian ibu kepada kanak-kanak perempuan yang tular ditinggalkan oleh satu pasangan di pos pengawal keselamatan dipercayai di salah sebuah apartmen yang terletak di Kuala Lumpur.
Berdasarkan satu ciapan yang dikongsi oleh wanita itu di laman Twitter, wanita tersebut menjelaskan, anaknya sakit dan baru sahaja keluar hospital dan dia terpaksa meninggalkan anaknya di tempat berkenaan.
“Tidak mengapa saya anggap semua tidak tahu, walaupun sudah menimbulkan fitnah. Saya pun tak akan sebodoh itu nak tinggalkan anak saya yang baru sahaja dikeluarkan dari hospital.
“Anak saya sakit dan bayangkanlah saya terpaksa tinggalkan juga anak saya di mana kalau dia jatuh pun tak boleh,” katanya dalam ciapan itu.
Menerusi tinjaun Kosmo! di ruangan komen mendapati orang ramai masih mempertikaikan tindakan mereka yang sanggup meninggalkan anaknya yang sakit itu kepada orang yang tidak dikenali.

Salah seorang pengguna @Fionaseira berkata, minta maaf sahaja secara terbuka kerana mereka telah menyatakan terpaksa meninggalkan anak di pos pengawal keselamatan dan itu terang-terangan salah.
Berita berkaitan: Kecoh pak guard perumahan di suruh jaga anak
“Cuma minta maaf sahaja, malu dapat sekali sahaja bila minta maaf secara terbuka, terang-terang awak salah terpaksa atau dipaksa tinggal anak dekat pos pengawal.
“Saya nak tinggal anak buah saya dekat orang tak kenal pun saya takut, awak hanya perlu mengaku sahaja salah itu dan tak hina pun mengaku kesalahan,” jelasnya.
Sementara itu, @pompoccoo berkata, kalau berlaku kejadian yang tidak diingini pasti wanita itu akan rasa bersalah.
“Kalau awak bijak, tak perlu pun tinggal anak dekat sana, kalaulah anak itu terjatuh dari kerusi masa dengan pengawal keselamatan itu, mesti lain pulak ceritanya,” ujarnya.
Sebelum ini Kosmo! melaporkan pengawal keselamatan yang bertugas di sebuah kawasan perumahan didakwa dimarahi dengan kata-kata kesat oleh seorang lelaki akibat tidak menjaga anak mereka. – K! ONLINE.


Prank boleh jadi haram jika membuka aib kepada orang ramai
Oleh MOHD. HUSNI MOHD. NOOR

1 November 2021, 4:43 pm
PUTRAJAYA – Hukum ‘prank’ atau gurauan dalam Islam dibolehkan selagi mana gurauan tersebut tidak melampau dan boleh diterima oleh orang yang diajak bergurau.
Itu penjelasan Pejabat Mufti Wilayah Persekutuan (PMWP) berhubung hukum prank yang kini dikesan berleluasa di media sosial khususnya yang dimuat naik oleh pempengaruh atay influencer tempatan.
Bagaimanapun, PMWP turut mengingatkan kepada semua bahawa jika prank itu dilihat melampau maka ia adalah suatu perbuatan yang haram dan dilarang untuk melakukannya.
“Sekiranya gurauan tersebut melampau seperti menipu orang lain, menakut-nakutkan, membuka aib pada orang ramai, dan tidak boleh diterima oleh orang yang diguraukan maka ia adalah suatu perbuatan yang haram dan dilarang untuk melakukannya.
“Tambahan lagi, video prank yang dirakam tersebut di muat naik dalam media sosial dan akan ditonton oleh pengguna-pengguna lain, sekali gus menyebarkan aib seseorang yang menjadi mangsa.
“Oleh itu, dinasihatkan agar mengelakkan dari menghasilkan video-video atau kandungan prank sedemikian yang boleh menjatuhkan maruah orang lain dan menyebarkan aibnya kepada masyarakat umum,” katanya. -K! ONLINE


Bangunan sekolah 120 tahun nyaris musnah
Oleh ZAKI SALLEH

1 November 2021, 4:51 pm
IPOH – Apa yang dibimbangkan oleh pencinta sejarah warisan Ipoh berlaku apabila bangunan bekas Sekolah Melayu Kampung Kuchai di Jalan Dato Onn Jaafar di sini terbakar tengah hari tadi.
Mujurlah dalam kejadian kira-kira pukul 12.30 itu hanya sebahagian kecil ruang dalam bangunan kayu yang ditinggalkan terbiar itu terbakar.
Bangunan sekolah berusia lebih 120 tahun itu juga merupakan warisan besar dalam sejarah pendidikan orang-orang Melayu di Ipoh.
Setiausaha Persatuan Warisan Perak, Nor Hisham Zulkifli berkata, walaupun tiada kerosakan besar tetapi kejadian kebakaran seperti itu sangat dibimbangi.
Justeru katanya, pihak berkuasa perlu berbuat sesuatu untuk memulihara tinggalan sejarah tersebut agar tidak musnah.
“Ini adalah kejadian kedua selepas kebakaran pada Julai lalu yang memusnahkan bangunan bekas rumah guru bersebelahan yang dibina pada 1950an manakala sisi bangunan sekolah ini juga terbakar.

“Bangunan kayu berdindingkan bertam ini adalah antara sekolah Melayu tertua di Perak yang masih ada di Ipoh, malangnya terbiar tidak berjaga,” ujarnya kepada Kosmo!
Sementara itu, jurucakap Bilik Gerakan Jabatan Bomba dan Penyelamat negeri Perak memberitahu,
pihaknya menerima panggilan kecemasan pada pukul 12.25 tengah hari.
Menurut jurucakap itu, sepasukan anggota bersama jentera dari Balai Bomba dan Penyelamat (BBP) Ipoh dikerah ke lokasi kejadian.
“Sebaik bomba tiba, pemeriksaan mendapati kebakaran disebabkan longgokan sampah di dalam rumah kosong tersebut.
“Api bagaimana pun telah dipadamkan oleh pasukan bomba sukarela Pekan Baru sebelum jentera BBP Ipoh tiba,” ujar jurucakap tersebut.
Pihak bomba kemudian membuat pemantauan bagi memastikan tidak berlaku sebarang kejadian merbahaya sebelum operasi ditamatkan pada pukul 1.16 petang. -K! ONLINE


Rakam lagu untuk tujuan publisiti tidak sihat – Azmeer
Oleh MOHD. HAIKAL ISA

1 November 2021, 5:06 pm
PETALING JAYA – Komposer Dr. Azmeer memberi peringatan kepada mana-mana usahawan tempatan agar berhenti memperlekehkan industri seni muzik tanah air dengan menceburkan diri dalam dunia seni suara untuk tujuan publisiti murahan.
Azmeer atau nama sebenarnya, Mohd. Azhar Abu Bakar berkata, kalau seseorang itu tidak memiliki bakat menyanyi, lebih baik lupakan sahaja hasrat untuk memeriahkan industri dengan produk seni tidak berkualiti bagi tujuan ‘marketing’ atau publisiti.
“Bagi saya, perlu ada pemantauan dan penapisan daripada pihak atau agensi berkaitan agar ‘penyakit’ ini tidak terus melarat. Nak keluarkan single, tiada masalah tapi sedarlah bahawa bidang seni muzik bukan platform atau gelanggang ‘permainan’ publisiti.
“Biarlah orang yang betul-betul berbakat dan mempunyai usaha untuk menjadikan industri ini sebagai punca rezeki untuk ceburkan diri. Kalau buat single untuk tujuan mengkomersialkan nama atau produk perniagaan, nasihat saya, tolong berhenti,” katanya ketika dihubungi Kosmo! Online sebentar tadi.
Tambah Azmeer yang merupakan komposer yang telah melahirkan banyak karya malar segar seperti Purnama Merindu nyanyian Datuk Seri Siti Nurhaliza dan Menadah Gerimis (Ziana Zain), budaya tersebut yang sedang diamalkan di Malaysia akan membunuh industri kalau dibiarkan terus berlarutan.
“Macam saya cakap tadi, pihak berkaitan seperti Kementerian Komunikasi dan Multimedia atau agensi yang bernaung di bawahnya perlu melakukan sesuatu. Industri akan nazak kalau senario ini berterusan.
“Orang takkan pandang industri seni muzik sebagai satu pekerjaan yang serius. Kalau dibiarkan mereka (usahawan gila glamor) terus ‘propa’ buat muzik atas nama publisiti, hancur masa depan industri kita.

“Kalau mereka nak menyanyi, tiada masalah. Silakan tapi tolong jangan ada niat nak memperlekehkan bidang ini untuk tujuan publisiti murahan produk jualan mereka. Tolong hormat industri muzik kita,” ujarnya lagi.
Getus Azmeer yang baru sahaja selesai menamatkan Ijazah Kedoktoran (PhD) Muzik di Universiti Utara Malaysia (UUM), industri seni muzik tanah air bukan tempat untuk orang yang mementingkan keuntungan diri sendiri demi mengaut hasil menggunakan landasan yang tidak betul.
“Jangan manipulasikan seni (muzik) demi kepentingan diri sendiri. Nak menyanyi atau rakam lagu, pastikan anda datang dengan bakat sekali.
“Rakam lagu untuk tujuan publisiti dan bukan dikerjakan orang-orang seni bagi saya adalah perkara yang tidak sihat. Seni harus berjalan seiringan dengan Intelligence Quotient (IQ).
“Kalau betul-betul nak martabatkan industri seni tanah air sampai ke peringkat global, situasi yang saya sifatkan sebagai kanser ini perlu dibendung bermula dari sekarang,” katanya.
Azmeer diminta memberi pendapat profesionalnya berkenaan mana-mana individu yang berstatus usahawan yang menggunakan seni muzik sebagai antara platform untuk melariskan produk jualan mereka atau demi tujuan publisiti murahan.
Hari ini pukul 5 petang, selepas Datuk Seri Vida dan Datuk Seri Aliff Syukri, seorang lagi usahawan sensasi, Iqbal Zulkefli mengikut jejak langkah mereka apabila terjun dalam bidang nyanyian dengan melancarkan single pertamanya berjudul Hujan.
Lagu tersebut mendapat sentuhan komposer penyanyi Oja dan dua orang anggota Floor88 iaitu Zai Hamzah dan Achoi sementara lirik daripada Iqbal sendiri serta Zai dan Achoi. – K! ONLINE


Kena maki scammer, duit lambat masuk
Oleh NABIL AIMAN NOR AZWAN

1 November 2021, 5:07 pm
PETALING JAYA – “Dari awal lagi dah nampak tak betul, bila dah ‘block'(sekat) dia hantar emel pula”.
Itulah perkongsian seorang pengguna Instagram yang berkongsi tangkap layar beliau telah dimaki hamun oleh ‘scammer’ yang meminta bantuan apabila dia tidak membalas mesej daripada individu tersebut di emel.
Berdasarkan satu posting yang dikongsi @Kualihelena di Instagram, beliau telah mendapat mesej daripada seseorang yang meminta bantuan duit selepas tiga hari tidak makan.
“Dapat DM dari seorang yang berumur 21 tahun minta duit RM20 yang kononnya tiga hari tak makan, mula-mula saya memang berniat untuk membantu tetapi lama kelamaan makin tak menyabar dan kurang ajar,” katanya di dalam Instagram.
Menerusi tinjaun Kosmo! di ruangan komen mendapati ‘scammer’ tersebut mengunakan modus operandi yang sama kepada individu lain kerana rata-rata orang ramai memberikan jawapan sama tentang individu itu.
Salah seorang pengguna @Sofiaaizura berkata, dia telah mendapat mesej dari orang yang sama di Twitter dan tidak menjawab mesej itu kerana berasa tidak sedap hati.

“Saya rasa dapat DM daripada orang yang sama dekat Twitter, saya tak layan sebab memang rasa tak sedap hati,” ujarnya.
Sementara itu, @ndhia berkata, telah mendapat mesej dari ‘scammer’ itu banyak kali, mula-mula dia membantu dengan RM2O tapi bila beliau lambat masukkan duit atau bantuan individu itu mula tidak sabar.
“Saya dah terkena banyak kali, mula-mula saya masuk dah dekat dia RM20. Selepas itu saya belanja lagi anak dia makan KFC pesan melalui Foodpanda.
“Selepas itu dia minta lagi saya belikan barang dapur tapi bila bagi tahu mungkin esok atau lusa, dia dah mula tak sabar-sabar. Selepas itu minta lagi duit nak beli gas dan terus saya ‘block’ (sekat) dia,” jelasnya. – K! ONLINE


Sekali lagi Iman Troye cipta rekod
Oleh SAIRUL ZAMRI MISRANI

1 November 2021, 4:36 pm
PETALING JAYA – Mendapat 1 juta tontonan bagi muzik video (MV) untuk mana-mana penyanyi Malaysia ketika ini barangkali sesuatu yang dilihat biasa dan bukan lagi luar biasa.
Namun bagi penyanyi Iman Troye, 19, perkara tersebut satu yang perlu dihargai dan memberi makna tersendiri buatnya.
Apatah lagi bakat baru dengan dengan nama penuh Siti Nur Alyssa Sahabudin itu sentiasa tular dengan apa jua yang dilakukan.
Dua singlenya terdahulu, Teman dan Pejam Celik Hari Raya berjaya mencecah tontonan 1 juta dalam tempoh waktu kurang seminggu selepas dilancarkan.
Terbaharu single ketiga duta pusat peningkatan akademik dan pakar dalam membantu pelajar (PTTI) Sijil Pelajaran Malaysia (SPM) berjudul Nang juga meraih 1 juta tontonan selepas enam hari MV tersebut dilancarkan.
“Untuk mencipta trek rekod sebegini mendapat 1 juta tontonan dalam tempoh kurang seminggu bagi MV tiga lagu nyanyian saya sesuatu pencapaian peribadi yang cukup luar biasa.

“Tambah pula tiga lagu saya masing-masing ciptaan Ezra Kong dan lirik A. Ramlee dilancarkan di era pandemik Covid-19 yang kita sedia maklum ketentuan pasaran muzik itu sendiri tidak mampu ditebak hala tujunya.
“Saya harus berterima kasih kepada semua yang menjadikan semua ini kenyataan,” katanya.
Nang terbitan XO House Sdn. Bhd., dengan kerjasama Universal Music Malaysia dilancarkan 15 Oktober lalu di semua pelantar muzik digital terpilih sebelum dimuat naik dalam YouTube 22 Oktober lalu.
Majlis pelancaran lagu tersebut dilancarkan baru-baru ini di sebuah hotel di ibu kota serentak dengan kempen PTTI 2 Juta Bangkit Belajar.
“Saya anggap kehadiran lagu pop Melayu berentak Jawa dan ada sentuhan tradisional ini lebih manis kerana pihak PTTI juga sudi melancarkannya.
“Malah tugas sebagai duta pusat ilmiah itu datang dengan tanggungjawab. Saya sendiri bergelar pelajar peringkat Diploma dalam bidang muzik di Universiti Teknologi Mara (UiTM).
“Saya harap dapat terus mengimbangi seni dan pelajaran sebaik mungkin,” katanya yang turut menyatakan single ketiga ini membabitkan kos perbelanjaan lebih RM100,000 untuk pembikinannya.
Itu sekali gus menjadi MV termahal diterbitkan di bawah syarikat XO House Sdn Bhd.
Terdahulu, penyanyi genit bertudung itu turut berjaya meraih 4X Platinum bersamaan RM1 juta membabitkan ‘talent management revenue’ termasuk persembahan dalam lagu Teman dan Pejam Celik Hari Raya. – K! ONLINE


Haris dilantik SUK Selangor yang baharu
Oleh ABDUL RAZAK IDRIS

1 November 2021, 4:45 pm
SHAH ALAM- Pegawai Kewangan Negeri Selangor, Datuk Haris Kasim dilantik menjadi Setiausaha Kerajaan Selangor baharu berkuat kuasa hari ini.
Pelantikan itu diumumkan menerusi kenyataan ringkas Pejabat Setiausaha Kerajaan (SUK) negeri Selangor menerusi Facebook rasmi mereka.
“Tahniah Yang Berhormat Datuk Haji Haris Kasim atas pelantikan sebagai Setiausaha Kerajaan Negeri Selangor,” katanya.
Haris menggantikan Setiausaha Kerajaan Selangor, Datuk Nor Azmie Diron yang memulakan perkhidmatannya pada 3 Februari lalu.
Haris sebelum ini dilantik sebagai pegawai kewangan negeri berkuat kuasa 12 Mac lalu selepas menjadi Datuk Bandar Shah Alam.
Beliau pernah menjadi Pengarah Jabatan Agama Islam Selangor selain menyandang jawatan pegawai daerah Hulu Langat. -K!ONLINE


Lelaki rentung bersama Honda Wave
Oleh MOHD SHARKAWI LONDING

1 November 2021, 4:53 pm
JOHOR BAHRU – Seorang lelaki ditemui mati rentung bersama sebuah motosikal jenis Honda Wave dalam kejadian berhampiran sebuah restoran makanan segera di Taman Desa Tebrau di sini hari ini.
Dalam kejadian pada pukul 7.43 pagi itu, mangsa lelaki dewasa berusia lingkungan 40-an meninggal dunia di tempat kejadian susulan melecur pada anggota badan.
Komander Operasi dari Balai Bomba dan Penyelamat (BBP) Johor Jaya, Pegawai Bomba Kanan II Mohd. Rafie Ahmad Sareng berkata, seramai 10 anggota bersama dua jentera dikejarkan ke lokasi kejadian sejurus menerima panggilan kecemasan.
“Setibanya di lokasi kejadian, Pasukan Keluar Operasi (PKO) mendapati benar ada kejadian seperti yang dilaporkan dan penunggang motosikal Honda Wave ditemui rentung.
“Orang awam memadam api kebakaran dengan menggunakan alat pemadam api sebelum PKO tiba di tempat kejadian,”katanya dalam satu kenyataan di sini hari ini.
Mohd. Rafie berkata, mayat mangsa diserahkan kepada pihak polis untuk tindakan lanjut.

Jelasnya, tiada maklumat pengenalan diri ditemui bersama mangsa.-K! ONLINE


11 individu dikaitkan laporan Edisi Siasat buat laporan
1 November 2021, 5:11 pm
KUALA LUMPUR – Jabatan Siasatan Jenayah Komersial (JSJK) Bukit Aman mengesahkan sudah menerima 11 laporan daripada individu yang dikaitkan dengan dakwaan kes salah guna kuasa dan rasuah sepertimana yang didedahkan Edisi Siasat melalui laman Twitternya @edisi_siasatmy.
Pengarahnya, Datuk Mohd. Kamarudin Md Din berkata, siasatan dilakukan daripada pelbagai sudut termasuk aspek penafian individu yang didakwa.
“Kita kena siasat kedua-dua pihak membabitkan pengadu dan pengguna laman Twitter itu. Kita boleh menjalankan siasatan mengikut Seksyen 500 Kanun Keseksaan serta Akta Komunikasi dan Multimedia 1998.
“Bagaimanapun, macam isu rasuah ia di bawah tanggungjawab Suruhanjaya Pencegahan Rasuah Malaysia (SPRM), maka mereka boleh siasat perkara itu,” ujarnya ketika sidang akhbar di pejabat Komersial Bukit Aman, dekat sini hari ini.
Ketika ditanya berkenaan pengendali laman Twitter itu sama ada akan dipanggil untuk dirakam keterangan dalam masa terdekat, Mohd. Kamarudin menjelaskan, pihaknya masih dalam proses mengenal pasti individu di sebalik laman tersebut.
“Kita masih siasat siapa dalang di ‘belakang’ @edisi_siasatmy untuk mendapatkan maklumat lanjut,” katanya.

Terdahulu, Kementerian Dalam Negeri (KDN) memaklumkan akan bekerjasama dengan mana-mana pihak yang membuat laporan polis berkaitan dakwaan salah guna kuasa dan rasuah sepertimana yang didedahkan pengendali laman sosial Edisi Siasat.
Menerusi laman Twitter @edisi_siasatmy mendedahkan beberapa pegawai tertinggi di Bukit Aman menjual pangkat dalam Polis Diraja Malaysia (PDRM), selain menyalahgunakan kuasa dan menerima rasuah termasuk dalam bentuk kambing dan lembu.
Pihak terbabit juga memetik pengarah pengurusan tertinggi agensi penguat kuasa didakwa cuba melindungi sindiket dan terbabit rasuah. – K! ONLINE


Sunting poster filem, Rita selar ‘vlogger lembu’
Oleh HANISAH SELAMAT

1 November 2021, 5:38 pm
PETALING JAYA – Enggan membiarkan diri dihina dan berterusan dituduh antivaksin, Rita Rudaini membalas tindakan seorang pengulas filem bebas dengan menggelarkan lelaki tersebut sebagai vlogger lembu.
Pelakon itu berkata, dia kesal apabila pada era ini masih ada individu bersikap seperti itu yang sanggup menghina orang lain semata-mata disebabkan berbeza pandangan.
“Tuhan bagi akal dekat kau bukan untuk kau gunakan menghina orang. Ramai orang Islam macam ini mencaci cerca orang yang tak vaksin.
“Malulah kat agama lain. Selepas vaksin sudah jadi lembu. Tuhan bagi kau jadi manusia, kau pilih jadi lembu.
“Blogger lembu memang akan buat kandungan bodoh-bodoh macam lembu. Setakat itu saja pun otak mampu fikir. Nak masuk tahun 2022.
“Biasalah blogger sampah. Gelar diri sendiri blogger tapi tak nampak macam blogger pun. Lebih mirip kepada lembu kacuk babi,” luahnya sinis menerusi perkongsian dalam InstaStory.

Ibu kepada dua cahaya mata yang menyatakan dirinya sebagai prosafe itu mendedahkan individu berkenaan menyunting judul poster filem lakonannya yang akan ditayangkan bulan hadapan.
Vlogger yang kerap membuat ulasan filem itu dilihat memuat naik poster yang sudah diubahsuai pada bahagian tajuk apabila satu perkataan diganti dengan ‘antivaksin’.
Sebelum ini, Rita atau nama lengkapnya, Rita Rudaini Mokhtar menafikan dirinya antivaksin seperti yang didakwa segelintir pihak hanya disebabkan belum bersedia untuk menerima vaksin Covid-19.
Dia juga menegaskan dirinya lebih kepada prosafe iaitu kesiapsiagaan vaksin (ambil langkah berjaga-jaga) atau individu yang menunggu vaksin itu betul-betul selamat untuk digunakan. – K! ONLINE


Sindiket penipuan sasar golongan terdesak cari pekerjaan tumpas
1 November 2021, 4:59 pm
KUALA LUMPUR – Sebuah sindiket penipuan yang menawarkan pekerjaan secara dalam talian melalui platform media sosial tumpas dengan penahanan 168 individu dalam tempoh 10 bulan, bermula 1 Januari hingga semalam.
Individu yang ditahan terdiri daripada 156 warga tempatan, 11 warga China dan seorang warga Thailand di beberapa lokasi di sekitar Lembah Klang, Johor, Pahang, Sabah dan Negeri Sembilan.
Mereka yang menjadi mangsa bukan sahaja terdiri daripada rakyat tempatan, bahkan juga dari Singapura, Taiwan dan China.
Pengarah Jabatan Siasatan Jenayah Komersial (JSJK) Bukit Aman, Datuk Mohd. Kamaruddin Md. Din berkata, pihaknya telah menerima sebanyak 255 kes penipuan membabitkan jumlah kerugian RM4.6 juta bagi tempoh 1 Oktober hingga 31 Ogos lalu.
Menurutnya, berdasarkan hasil siasatan mendapati sindiket tersebut menjanjikan tawaran pekerjaan dengan pendapatan lumayan antara RM200 hingga RM300 sehari.
“Kita dapati sindiket menggunakan modus operandi dengan menyasarkan mereka yang mencari kerja sambilan bagi menampung pendapatan isi rumah atau suri rumah yang mahu mencari pendapatan sambilan.

“Mereka menggunakan kemudahan internet dan platform media sosial seperti aplikasi WhatsApp, Instagram dan Facebook bagi menawarkan kerja sebagai ejen syarikat untuk membeli barangan di platform e-dagang untuk meningkatkan rating dan penjualan syarikat,” ujarnya dalam sidang akhbar di pejabat Komersial Bukit Aman, dekat sini hari ini.
Menurutnya, mangsa akan menerima mesej melalui aplikasi WhatsApp dan akan diberikan link platform untuk memilih barangan yang perlu dibeli dan mereka perlu membuat bayaran ke akaun mule (keldai).
“Bagi meyakinkan mangsa, sindiket juga akan membayar semula harga barangan tersebut dengan tambahan komisen antara lima hingga lapan peratus.
“Bagi menarik keyakinan pelanggan dan memberi satu jaminan, sindiket sanggup menggunakan nama-nama syarikat besar beli-belah online,” ujarnya. – K! ONLINE


Bayi 11 bulan terhantuk dirempuh pemandu dipercayai mabuk
Oleh ABDUL RASHID ABDUL RAHMAN

1 November 2021, 4:25 pm
BENTONG – Angkara pemandu dipercayai mabuk empat beranak nyaris maut selepas kereta dinaiki mereka dirempuh sebuah pacuan empat roda di persimpangan kawasan Perindustrian Bentong dekat Jalan Bentong-Raub di sini malam semalam.
Dalam kejadian kira-kira pukul 11 malam itu pacuan empat roda jenis Mitsubihi Triton berkenaan memasuki ke persimpangan berkenaan secara tiba-tiba sebelum merempuh kereta jenis Nissan Sentra dinaiki mangsa bersama dua anak dan isterinya yang menuju ke arah bandar Bentong.
Dalam kejadian itu juga menyaksikan pemandu pacuan empat roda yang berumur 50-an itu cuba melarikan diri ke kawasan perindustrian sebelum dihalang orang ramai.
Pemandu kereta, Yazid Yahya,49, akibat kejadian menyebabkan bayinya berumur 11 bulan terhantuk sehingga mengalami benjolan di bahagian kepala.
“Semasa kejadian saya dan keluarga dalam perjalanan dari Karak ke Bentong dan apabila sampai di tempat kejadian sebuah pacuan empat roda tiba-tiba masuk ke simpang industri dan melanggar kereta saya.
“Akibat kejadian kereta saya remuk teruk manakala bayi saya berumur 11 bulan terhantuk dan dibawa ke hospital untuk rawatan lanjut,”katanya di sini, hari ini.

Dalam pada itu beliau berkata, agak kesal apabila pemandu kereta pacuan empat roda berkenaan dipercayai berada dalam keadaan mabuk ketika kejadian.
Katanya, dia membuat laporan polis dan menyerahkan kepada pihak polis untuk melakukan siasatan dan tindakan lanjut.
“Selepas kejadian saya menenangkan orang ramai yang datang agar tidak melakukan tindakan melampaui undang-undang dan perkara ini diserahkan kepada pihak polis untuk tindakan lanjut,”katanya.
Sementara itu Ketua Polis Daerah Bentong, Superintendan Zaiham Mohd. Kahar berkata, pihak polis giat melakukan siasatan selepas menerima laporan daripada mangsa malam semalam. -K! ONLINE


Pelan Tindakan Industri Pelancongan Kesihatan 2021-2025 dilancarkan
Oleh MOHD. HUSNI MOHD. NOOR

1 November 2021, 4:20 pm
PUTRAJAYA – Pelan Tindakan Industri Pelancongan Kesihatan 2021- 2025 yang dilancarkan hari ini membantu menyediakan Malaysia ke arah hab pelancongan kesihatan terbaik dunia menjelang 2025.
Menteri Kesihatan, Khairy Jamaluddin Abu Bakar berkata, pelan tindakan itu juga menyediakan panduan jelas kepada rantaian nilai dan industri penjagaan kesihatan negara.
Beliau berkata, pelan tindakan itu merangkumi lima pendekatan berbeza dan berpaksikan kepada tiga tonggak strategik iaitu ekosistem perjalanan penjagaan kesihatan, jenama penjagaan kesihatan Malaysia dan pasaran.
“Menerusi pelan tindakan ini, kerajaan akan berkongsi pengalaman baharu dengan pelancong kesihatan menerusi pendekatan bersepadu dan kolaborasi pendigitalan khususnya bagi Hab Kardiologi dan Kesuburan serta Pusat Kecemerlangan Rawatan Kanser.
“Sejak 10 tahun lalu, industri pelancongan kesihatan negara meraih pelbagai pengiktirafan di rantau ini, malah sejak Julai tahun lalu, negara membuktikan keupayaan dalam jaminan penjagaan kesihatan bagi membolehkan pembukaan semula sempadan yang selamat dan terkawal,” katanya ketika berucap melancarkan pelan tindakan itu secara maya hari ini. -K! ONLINE


Warga emas didakwa lakukan amang seksual terhadap anak kekasih
Oleh MUHAMMAD AYMAN GHAFFA

1 November 2021, 4:11 pm
KOTA BHARU – Seorang warga emas didakwa di Mahkamah Sesyen di sini hari ini atas lima pertuduhan melakukan amang seksual fizikal terhadap anak kekasihnya pada Mei lalu.
Tertuduh, Abdul Aziz Mohamed, 62, yang hadir ke mahkamah dengan menaiki kerusi roda bagaimanapun mengaku tidak bersalah selepas pertuduhan terhadapnya dibacakan oleh jurubahasa di hadapan Hakim Ahmad Bazli Bahruddin.
Mengikut kelima-lima pertuduhan, tertuduh didakwa melakukan kesalahan amang seksual fizikal terhadap seorang remaja perempuan yang berusia 15 tahun 10 bulan ketika kejadian.
Kesalahan itu dilakukan olehnya di dua lokasi berasingan iaitu di kawasan semak dan sebuah rumah di Jelawat, Bachok kira-kira pukul 12 tengah hari dan 2 pagi antara 2 Mei hingga minggu keempat bulan Mei lalu.
Tertuduh didakwa mengikut Seksyen 14(a) Akta Kesalahan-Kesalahan Seksual Terhadap Kanak-Kanak 2017 yang memperuntukkan hukuman penjara tidak lebih 20 tahun dan boleh dihukum sebat jika sabit kesalahan.
Pendakwaan dikendalikan oleh Timbalan Pendakwa Raya, Ahmad Fariz Abdul Hamid manakala tertuduh tidak diwakili peguam.

Terdahulu, Ahmad Fariz tidak menawarkan sebarang jaminan kerana tertuduh tergamak melakukan perbuatan terkutuk terhadap mangsa yahg dikenalinya.
Mahkamah tidak membenarkan tertuduh diikat jamin selain menetapkan 7 Disember depan untuk sebutan semula kes.
Difahamkan, tertuduh tidak mengalami sebarang kesakitan atau kecederaan didapati sengaja memohon untuk hadir ke mahkamah dengan menaiki kerusi roda bagi meraih simpati pihak mahkamah. -K! ONLINE


Nadir terima Anugerah Lelaki Qawwam dari Yadim
Oleh AHMAD SHAHERMAN SHAMSURI

1 November 2021, 4:17 pm
PETALING JAYA – Ketua Pegawai Eksekutif Cinta Gaza Malaysia, Muhammad Nadir Al-Nuri Kamaruzaman dinobatkan sebagai penerima Anugerah Lelaki Qawwam sempena Bulan Dakwah 2.0 anjuran Yayasan Dakwah Islamiah Malaysia (Yadim).
Menerusi perkongsian di laman Facebooknya, Nadir Al-Nuri berkata, anugerah tersebut adalah pertama kali diterimanya kerana sebelum ini dia tidak pernah menerima apa-apa anugerah.
“Saya memang jenis pendiam dan ‘introvert’, lebih suka senyap bila duduk dengan orang ramai, memilih membaca di sudut senyap daripada me’ngeteh’ di tengah kedai mamak dan buat kerja senyap-senyap daripada cuba menge’wow’kan orang.
“Terima kasih kepada Kementerian Agama, pihak Yayasan Dakwah Islamiah Malaysia – Yadim serta semua yang mencalonkan saya untuk anugerah ini dan memilih insan kerdil ini menggapainya,” katanya semalam.
Nadir Al-Nuri berkata, anugerah itu juga hasil usaha dan penat lelah semua yang menyokong, membaca, memberi kata semangat, menderma, mempercayai, berkorban harta dan masa.
“Ia ucapan tahniah untuk kalian, ia pengiktirafan terhadap kalian atas usaha kalian untuk ummah. Jadikanlah ia pemangkin semangat untuk kita terus memberi, terus berusaha dan terus maju jaya.

“Hanya tangan dapat ditadahkan mendoakan kalian dimudahkan segala urusan, diberi kesihatan dan diberi ketenangan dan keyakinan untuk terus berbakti,”ujarnya.
Susulan perkongsian itu, rata-rata pengikutnya mendoakan agar usahanya di bumi Palestin sentiasa dipermudahkan dan sentiasa dirahmati Allah.
“Alhamdulillah, tahniah Nadir Al-Nuri . Semoga segala usaha yang dilakukan mendapat keberkatan dari Allah SWT,”tulis Wan Huslaini W Hussin di ruangan komen.
Turut meninggalkan komen adalah seorang lagi pengguna dikenali sebagai Khayrul Yunus.
“Tahniah bang, semoga terus cemerlang dalam gerak kerja bakti ummah,” ujarnya.-K! ONLINE


Taman eko-rimba, hutan simpan Terengganu mula ditutup
Oleh MOHD AZLI ADLAN

1 November 2021, 4:07 pm
KUALA TERENGGANU – Semua taman eko-rimba dan hutan simpan di Terengganu ditutup daripada sebarang aktiviti riadah dan rekreasi selama empat bulan bermula hari ini.
Pengarah Perhutanan Terengganu, Roslan Rani berkata, penutupan taman eko-rimba dan hutan simpan sehingga 28 Februari depan itu berikutan ketibaan musim tengkujuh tidak lama lagi.
“Semua aktiviti rekreasi, pendakian, pemanduan kenderaan pacuan empat roda dan sebagainya tidak dibenarkan dilakukan di dalam taman eko-rimba dan hutan simpan di negeri ini sepanjang tempoh tersebut.
“Arahan ini bagi menjamin keselamatan pengunjung daripada sebarang insiden tidak diingini ekoran ketibaan musim tengkujuh,” katanya di sini hari ini.
Roslan berkata, peningkatan taburan hujan disebabkan monsun Timur Laut bukan sahaja membawa risiko banjir malah menyebabkan laluan licin dan fenomena kepala air di kawasan terlibat.
Ujar beliau, tindakan perundangan mengikut Enakmen Perhutanan Negara (Penerimaan-Pakai) 1986 boleh dikenakan terhadal pihak yang mengingkari arahan tersebit.

“Sabit kesalahan, hukuman penjara sehingga tiga tahun atau denda maksimum RM10,000 atau kedua-duanya sekali boleh dikenakan,” katanya. – K! ONLINE


Kami kawan baik, mana ada bercinta – Zara Zya
Oleh SAIRUL ZAMRI MISRANI

1 November 2021, 4:08 pm
PETALING JAYA – “Kami berkawan baik sahajalah. Mana ada apa-apa hubungan istimewa. Lagipun saya kenal dia (Alha Alfa) lama dah, bukan baru sehari dua.”
Demikian respons ringkas pelakon Zara Zya meleraikan persoalan mengenai desas-desus hubungan percintaannya bersama jurusolek dan usahawan kosmetik terkenal, Datuk Alha Alfa.
Zara atau nama sebenarnya Zainurul Razia Mohd. Zainuddin, 36, mengakui selesa berkawan dengan Alha dan banyak menghabiskan masa bersama terutama ketika bekerja.
“Jujur kami tiada apa-apa hubungan melainkan rakan baik dalam industri. Dia pun salah seorang jurusolek yang selalu ada bersama saya. Kami berkawan bukan sehari dua malah sudah lebih lapan tahun.
“Nak kata kami bercinta, mustahillah. Kami berkawan rapat sahaja. Kami selesa sebagai teman dalam satu indusri yang sama. Kami memahami dan menghormati satu sama lain,” katannya kepada Kosmo!.
Terdahulu, pelakon drama Pia itu memuat naik sebuah fotonya bersama Alha dalam Instagram untuk mempromosikan sebuah produk minuman kesihatan.

Perkongsian tersebut sekali gus menjadi perhatian dan membuatkan peminat berteka-teki mengenai status hubungan mereka yang dilihat semakin erat dan rapat antara satu sama lain.
“Ada apa apa ke korang ni? Korang bercinta ke? Sukalah tengok korang berdua.
“Bau-bau nasi minyak dah ni. Insya-Allah ada jodoh pasti tak ke mana,” komen netizen.
Sebelum ini, Zara yang menyambut hari ulang tahun kelahirannya pada 22 Oktober lalu turut memuat naik video dalam Instagramnyua yang memaparkan dia bersama Alha berkunjung ke Pusat Jagaan Sri Mesra di Ampang, Selangor yang menempatkan warga tua muslimah. – K! ONLINE


Ahmad Idham, Eizlan Yusof sertai Wisma Putra
Oleh HANISAH SELAMAT

1 November 2021, 4:14 pm
PETALING JAYA – Kementerian Luar Negeri melantik bekas Ketua Pegawai Eksekutif Perbadanan Kemajuan Filem Nasional Malaysia (Finas), Ahmad Idham Ahmad Nadzri sebagai Setiausaha Kebudayaan, berkuatkuasa hari ini.
Selain Ahmad Idham, seorang lagi penggiat seni iaitu penerbit dan pelakon, Datuk Seri Eizlan Yusof turut diberi mandat sebagai Perunding Kreatif.
Pengumuman tersebut dilakukan Menteri Luar Negeri, Datuk Saifuddin Abdullah di Wisma Putra, Putrajaya.
Saifuddin berkata, pelantikan dua penggiat seni berpengalaman yang digabungkan dalam satu kementerian adalah bagi membawa budaya, muzik dan filem ke arena global.
“Pelantikan mereka selaras dengan objektif membangunkan Diplomasi Budaya Malaysia di bawah Kerangka Dasar Luar Malaysia.
“Ojektifnya untuk mewujudkan kaedah baharu mempamerkan identiti dan nilai kebangsaan, di samping memaparkan nilai kepelbagaian budaya serta menggalakkan promosi dan pertukaran budaya.

“Bagi mempromosikan Diplomasi Budaya Malaysia, Jawatankuasa Seni & Budaya (ARCA) akan ditubuhkan di bawah Pejabat Menteri untuk mengukuhkan usaha dalam meletakkan seni Malaysia sebagai saluran berkesan mempromosikan warisan sejarah dan budaya negara.
“Saya yakin bahawa Ahmad Idham dan Eizlan dapat melaksanakan tanggungjawab dengan dedikasi dan jayanya,” katanya.
Ahmad Idham, 47, dilantik kerana berpengalaman luas selama 25 tahun dalam industri kreatif, termasuk memenangi anugerah antarabangsa di Pesta Filem Chunsa Korea pada 2018.
Eizlan, 50, pula tidak asing dalam industri kreatif selain pernah berkhidmat dalam pelbagai kapasiti serta memenangi banyak anugerah di peringkat tempatan dan antarabangsa. – K! ONLINE


Najib bahas pemberian i-Citra RM10, 000
Oleh MOHD RASDAN AHMAD

1 November 2021, 4:14 pm
PETALING JAYA – Ahli Parlimen Pekan, Datuk Seri Najib Tun Razak hari ini meminta kerajaan untuk mengkaji semula menaikkan kadar pemberian i-Citra Kumpulan Wang Simpanan Pekerja (KWSP) kepada RM10, 000.
Bekas Perdana Menteri itu berkata, kajian tersebut perlu dibuat kerana ketika ini ramai rakyat negara ini memerlukan pengeluaran tersebut bagi melangsaikan tunggakan yang mereka hadapi.
“Saya lihat di akaun media sosial saya, ramai rakyat yang meninggalkan komen meminta agar pemberian i-Citra dikaji semula.
‘Kita faham keadaan rakyat ketika pasca pandemik Covid-19 ini. Banyak yang menanggung hutang. Saya berharap agar kerajaan kaji balik berkenaan pemberian ini, ” jelasnya di Dewan Rakyat hari ini.
Beliau berkata demikian ketika membahas pembentangan Bajet 2022 yang dibuat Menteri Kewangan, Tengku Datuk Seri Zafrul Tengku Abdul Aziz Jumaat lalu. – K! ONLINE.


Veteran ATM tak berpencen turut terima BKK RM350
Oleh LUQMAN RIDHWAN MOHAMED NOR

1 November 2021, 4:29 pm
PUTRAJAYA – Bantuan Khas Kewangan (BKK) sebanyak RM350 secara one-off kepada sejuta pesara kerajaan yang diumumkan pada Bajet 2022 baru-baru ini akan turut diberikan kepada golongan veteran Angkatan Tentera Malaysia (ATM) tidak berpencen.
Perdana Menteri, Datuk Seri Ismail Sabri Yaakob berkata, ia selaras dengan amalan semasa kerajaan yang prihatin terhadap golongan veteran ATM tidak berpencen agar turut menerima BKK.
Beliau berkata, inisiatif itu telah dilaksanakan pada Bajet 2021 di mana sebanyak RM300 telah diberikan kepada kumpulan pesara.
“Jabatan Hal Ehwal Veteran (JHEV) menganggarkan sehingga kini terdapat kira-kira 300,000 veteran ATM yang terdiri daripada veteran ATM berpencen, pencen terbitan dan veteran ATM tidak berpencen.
“Namun daripada jumlah itu, hanya seramai 82,000 veteran ATM tidak berpencen telah berdaftar dengan JHEV sehingga 30 September 2021,” katanya dalam satu kenyataan hari ini.
Sehubungan itu, Ismail Sabri berkata, veteran ATM tidak berpencen yang belum berdaftar disarankan untuk berbuat demikian dengan JHEV agar BKK dapat disalurkan kepada mereka menjelang bulan Januari 2022. – K! ONLINE


Pelancong diminta berhati-hati fenomena air pasang besar
Oleh NUR AMALINA AZMAN

1 November 2021, 4:33 pm
LANGKAWI – Kalangan pengunjung diminta sentiasa berwaspada ketika melakukan aktiviti air terutama di Pantai Chenang di sini susulan fenomena air pasang besar yang dijangka melanda perairan ini bermula Khamis hingga Ahad nanti.
Pegawai Angkatan Pertahanan Awam (APM) Daerah Langkawi, Kapten (PA) Ahmad Shahfikri Darus berkata, pengunjung dan pengusaha sukan air diminta untuk mematuhi semua tanda amaran yang dikeluarkan pasukan penyelamat pantai.
Katanya, pasukan tersebut ditempatkan di tiga menara penyelamat pantai di sepanjang Pantai Chenang hingga ke Pantai Tengah.
“Kita memohon kepada semua pengusaha sukan pantai dan pengunjung untuk melihat bendera yang kita akan letakkan di menara penyelamat pantai.
“Bendera itu akan dijadikan tanda untuk kita lihat keadaan cuaca semasa. Kalau bendera merah dinaikkan ketika itu, pantai tidak dibenarkan untuk sebarang aktiviti air,” katanya kepada pemberita di Kompleks APM Langkawi di sini hari ini. -K! ONLINE


Bunuh Zulfarhan: Esok penentu akhir nasib 18 penuntut UPNM
Oleh NUZULSHAM SHAMSUDDIN

1 November 2021, 3:11 pm
KUALA LUMPUR – Nasib 18 penuntut Universiti Pertahanan Nasional Malaysia (UPNM) yang didakwa terhadap pertuduhan membunuh, bersubahat membunuh dan mencederakan Pegawai Kadet universiti itu Zulfarhan Osman Zulkarnain akan diketahui esok.
Keputusan sama ada semua tertuduh-tertuduh disabitkan dengan hukuman atau tidak, akan diputuskan oleh Hakim Mahkamah Tinggi Datuk Azman Abdullah yang sebelum ini telah selesai mendengar keterangan semua saksi pendakwaan dan pembelaan.
Pada 31 Julai 2019, mahkamah sama memerintahkan 18 penuntut itu membela diri terhadap pertuduhan membunuh, bersubahat membunuh dan mencederakan Zulfarhan selepas mendapati pihak pendakwaan berjaya menimbulkan kes prima facie di akhir kes pendakwaan.
Lima tertuduh iaitu Muhammad Akmal Zuhairi Azmal, Muhammad Azamuddin Mad Sofi, Muhammad Najib Mohd Razi, Muhammad Afif Najmudin Azahat dan Mohamad Shobirin Sabri berdepan pertuduhan membunuh Zulfarhan, manakala Abdoul Hakeem Mohd. Ali didakwa bersubahat membunuh.
Kesalahan itu didakwa dilakukan di sebuah bilik di blok penginapan asrama Jebat, UPNM antara pukul 4.45 pagi dan pukul 5.45 pagi pada 22 Mei 2017, mengikut Seksyen 302 Kanun Keseksaan, manakala Abdoul Hakeem didakwa mengikut Seksyen 109 kanun sama, yang memperuntukkan hukuman mati mandatori, jika sabit kesalahan.
Mereka bersama 12 lagi iaitu Mohd. Hafiz Fauzan Ismail, Mohamad Lukhmanul Hakim Mohd Zain, Ahmad Shafwan Berdal, Muhammad Amirul Asraff Mala, Luqman Hakim Shamsuri.

Selain itu ialah Muhammad Sufi Mohd Mustapha, Noriznan Izzairi Noor Azhar, Muhamad Ashraf Abdullah, Muhammad Danial Firdaus Azmir, Muhammad Hasif, Muhammad Adib Iman dan Mohamad Syazwan, juga diperintah membela diri atas pertuduhan mencederakan mangsa.
Kesemuanya didakwa dengan sengaja menyebabkan kecederaan terhadap mangsa, untuk mendapatkan pengakuan bahawa dia telah mencuri komputer riba, mengikut Seksyen 330 Kanun Keseksaan dibaca bersama Seksyen 34 kanun sama, yang membawa hukuman maksimum penjara tujuh tahun dan denda.
Perbuatan itu didakwa dilakukan di dalam sebuah bilik blok penginapan asrama Jebat universiti itu di Kem Perdana, Sungai Besi antara pukul 2.30 pagi dan pukul 5.30 pagi 21 Mei 2017.
Pada September lalu, hakim itu telah selesai mendengar secara hujahan lisan serta hujahan bertulis yang telah dikemukakan daripada pihak pendakwaan dan pembelaan.
Sepanjang perbicaraan yang bermula pada 29 Januari 2018 pihak pendakwaan telah memanggil 31 saksi antaranya saksi pendakwaan keenam iaitu Pakar Perubatan Forensik Hospital Serdang Dr. Salmah Arshad.
Bagi perbicaraan bela diri yang bermula pada 2 Oktober 2019 pihak pembelaan telah memanggil seramai 20 saksi termasuk pakar perunding forensik Hospital Sungai Buloh Dr. Rohayu Shahar Adnan yang merupakan yang saksi pembelaan ke-19. -K!ONLINE


Jual arak seludup di sebalik premis sah terbongkar
1 November 2021, 3:01 pm
KUALA LUMPUR – Tindakan sekumpulan lelaki menjual minuman keras ‘seludup’ dengan berselindung di sebalik premis perniagaan pemborong minuman keras yang sah terbongkar menerusi serbuan polis, pada Khamis lalu.
Ketua Polis Daerah Sentul, Asisten Komisioner Beh Eng Lai berkata, serbuan ke premis yang beroperasi di Jalan Sentul Pasar itu dijalankan pukul 7 malam oleh sepasukan polis daripada Bahagian Siasatan Jenayah daerah.
“Serbuan dilakukan selepas memperoleh maklumat bahawa premis tersebut disyaki menjual minuman keras yang diseludup dari negara jiran.
“Seramai empat lelaki masing-masing dua warga tempatan dan dua warga asing berusia 24 hingga 27 tahun ditahan kerana disyaki menjual minuman keras yang diseludup dari negara jiran,” ujarnya ketika sidang akhbar di Ibu Pejabat Polis Daerah (IPD) Sentul, dekat sini hari ini.
Menurutnya, polis turut merampas sebanyak 2,720 botol minuman keras pelbagai jenama dan beer dalam tin pelbagai jenis yang dipercayai barang tidak berkastam yang nilai dan cukainya dianggarkan bernilai RM100,000.
“Semakan mendapati kegiatan itu dijalankan sejak setahun yang lalu dengan berselindung di sebalik premis perniagaan berkenaan bagi mengaburi mata pihak berkuasa,” ujarnya.

Jelas beliau, kesemua empat suspek tersebut ditahan reman selama tiga hari bermula Jumaat lalu bagi membantu siasatan mengikut Seksyen 135 (1)(d) Akta Kastam 1965. – K! ONLINE


Mayat lelaki ditemui tersangkut pokok tepi sungai
Oleh MUHAMMAD ZIKRI

1 November 2021, 4:03 pm
PONTIAN – Mayat seorang lelaki ditemui tersangkut pada pokok di tepi sungai berhampiran Jeti Nelayan di Kampung Ulu Pulai di sini pagi hari ini.
Komander Operasi Balai Bomba dan Penyelamat (BBP) Pekan Nanas, Pegawai Bomba Kanan II, Mohd. Asnawi Jumaat berkata, pihaknya dimaklumkan kejadian itu kira-kira pada pukul 8.27 pagi.
Katanya, seramai lima anggota dan sebuah jentera dihantar ke lokasi setelah menerima panggilan kecemasan dari orang awam.
“Setibanya di lokasi kejadian, Pasukan Keluar Operasi (PKO) mendapati benar terdapat satu mayat tersangkut pada pokok ditepi sungai tersebut dalam jarak 500 meter.
“Mayat mangsa dibawa naik ke jeti dan diserahkan kepada polis untuk tindakan lanjut. Operasi ditamatkan pada pukul 9.47 pagi,” katanya dalam satu kenyataan di sini hari ini.
Tambah Mohd Asnawi, mayat terbabit merupakan seorang lelaki dewasa berusia 40an namun tiada identiti pengenalan diri ditemui.-K! ONLINE


Pekerja MASKargo KLIA tali barut penyeludupan dadah RM8.1 juta
Oleh SUBKHI SUDARJI

1 November 2021, 4:05 pm
SEPANG – Dua kakitangan MASkargo Lapangan Terbang Antarabangsa Kuala Lumpur (KLIA) boleh dianggap sebagai tali barut dan pengkhianat kepada negara apabila bersekongkol dengan sindiket pengedaran dadah bernilai RM8.1 juta.
Menggunakan modus operandi dengan mengisytiharkan lima kotak sebagai barangan elektronik untuk mengaburi penguatkuasa, usaha licik mereka bersama dua lagi rakan yang mempunyai kaitan dengan sindiket pengedaran dadah antarabangsa bernilai RM8.1 juta akhirnya terbongkar selepas ditumpaskan Polis Diraja Malaysia (PDRM) pada 22 hingga 26 Oktober lalu.
Pengarah Jabatan Siasatan Jenayah Narkotik PDRM, Datuk Razarudin Husain berkata, empat lelaki Melayu yang ditahan itu berumur antara 34 hingga 59 tahun mula aktif sejak pertengahan 2021.
“Jabatan Siasatan Jenayah Selangor dengan kerjasama Bahagian Siasatan Jenayah Narkotik KLIA telah membuat pemeriksaan pada 22 Oktober lalu pada pukul 9.30 malam ke atas satu penghantaran barangan menggunakan MASkargo ke Auckland, New Zealand di pusat kargo KLIA.
“Penghantaran itu membabitkan lima kotak yang diisytihar sebagai barang elektronik dan hasil pemeriksaan berjaya merampas 200 kilogram dadah jenis syabu,” katanya pada sidang akhbar kejayaan menumpaskan sindiket pengedaran dan penyeludupan dadah untuk pasaran antarabangsa di KLIA di sini hari ini.
Turut hadir Ketua Polis Selangor, Datuk Arjunaidi Mohamed dan Ketua Polis Daerah KLIA, Asisten Komisioner Imran Abd. Rahman.

Beliau berkata, dua lelaki yang bekerja di MASKargo KLIA bersama dua rakan sindiket telah ditahan dan jumlah dadah yang dirampas dianggarkan boleh digunakan seramai sejuta orang penagih.
Razarudin berkata, kes penghantaran dadah tersebut adalah kali kelima ditumpaskan sepanjang tahun ini dengan kerjasama pihak keselamatan KLIA. – K! ONLINE


Lori sarat barang seludup ditinggal dalam ladang kelapa sawit
Oleh YATIMIN ABDULLAH

1 November 2021, 4:01 pm
RANTAU PANJANG – Batalion 9 Pasukan Gerakan Am (PGA) merampas barangan runcit, kosmetik dan tembakau dipercayai diseludup dari negara jiran selepas menemui sebuah lori yang ditinggalkan di kawasan ladang kelapa sawit di Kampung Rahmat di sini hari ini.
Barangan seludup bernilai RM440,950 itu dirampas pada pukul 6.30 pagi tadi semasa anggota PGA menjalankan rondaan rutin di kawasan tersebut.
Pegawai Pemerintah Batalion 9 PGA, Superintendan Nor Azizan Yusof berkata, anggota PGA menghampiri sebuah lori yang diletakkan di kawasan itu selepas melihat ia berada dalam keadaan mencurigakan.
Menurutnya, pemeriksaan di bahagian belakang lori itu telah menemui barangan runcit, kosmetik dan tembakau.
“Selepas setengah jam menunggu, tiada individu yang datang menuntukesemua barangan seludup itu.
“Berdasarkan pemeriksaan, barangan runcit yang berada di dalam lori berkenaan bernilai RM52,950, kosmetik (RM191,000) dan tembakau (RM197,000),” katanya dalam satu kenyataan di sini hari ini. -K! ONLINE


Bot persiaran tanpa lesen, insurans ditahan di PD
Oleh ZAKKINA WATI AHMAD TARMIZI

1 November 2021, 3:17 pm
PORT DICKSON- Sebuah bot persiaran yang beroperasi tanpa lesen dan insurans di perairan daerah ini ditahan Maritim Malaysia (APMM) Negeri Melaka dan Negeri Sembilan kelmarin.
Pengarah Maritim Negeri Melaka dan Negeri Sembilan, Kepten Maritim Haris Fadzillah Abdullah berkata, bot persiaran tersebut yang membawa penumpang ditahan ketika aset Maritim Malaysia sedang melaksanakan rondaan rutin di kedudukan 0.9 batu nautika barat daya Telok Kemang sekitar pukul 7.05 malam.
“Sewaktu pemeriksaan dilakukan, bot persiaran tanpa sebarang tanda nama itu didapati telah gagal mengemukakan sebarang lesen dan insurans yang sah daripada Jabatan Laut Malaysia untuk beroperasi serta membawa penumpang di perairan Telok Kemang.
“Pengemudi dan pemilik bot persiaran seterusnya ditahan dan dibawa ke Ibu Pejabat Maritim Negeri Melaka dan Negeri Sembilan untuk siasatan lanjut. Kes disiasat di bawah Ordinan Perkapalan Saudagar 1952,” kata beliau dalam kenyataan hari ini. -K! ONLINE


Penoreh getah terjerat love scam rugi RM74,800
Oleh MOHD. RAFIE AZIMI

1 November 2021, 3:25 pm
ALOR SETAR – Seorang wanita warga emas yang merupakan seorang penoreh getah mengalami kerugian sebanyak RM74,800 setelah terperdaya dengan sindiket love scam sejak Julai lalu.
Ketua Jabatan Siasatan Jenayah Komersial Kedah, Superintendan Elias Omar berkata, mangsa yang berusia 63 tahun itu didapati berkenalan dengan seorang individu dikenali sebagai Ibrahim Aziz yang mendakwa tinggal di Ireland.
Katanya, mereka terlebih dahulu berkenalan menerusi Facebook sebelum berhubung lebih rapat menggunakan aplikasi WhatsApp.
“Lelaki yang mendakwa dirinya seorang doktor itu kemudian meminta mangsa yang menyara hidup dengan menoreh getah untuk memasukkan sejumlah wang kepadanya bagi mengaktifkan akaun bank.
“Dalam masa sama, suspek juga telah mengirim barangan kepada mangsa sebagai tanda perkenalan,” katanya dalam satu kenyataan di sini hari ini. -K! ONLINE


LHDN saman Addy Kana tuntut RM1.42 juta
Oleh NUZULSHAM SHAMSUDDIN

1 November 2021, 3:04 pm
KUALA LUMPUR – Kerajaan Malaysia melalui  Lembaga Hasil Dalam Negeri (LHDN) memfailkan saman terhadap ahli perniagaan Datuk Addy Kana bagi menuntut pembayaran cukai pendapatan tertunggak selama dua tahun bernilai RM1.42 juta.
Kerajaan Malaysia selaku plaintif memfailkan writ saman dan pernyataan tuntutan itu melalui LHDN pada 1 Oktober lalu di Mahkamah Tinggi di sini dengan menamakan Addy Kana atau nama sebenarnya Zaidi Kanapiah, 37, sebagai defendan tunggal.
Berdasarkan penyataan tuntutan yang diperoleh menerusi sistem mahkamah, plaintf mendakwa Tahun-tahun Taksiran 2018 dan 2019, defendan telah ditaksirkan dengan taksiran tambahan masing-masing berjumlah RM380,025.73 dan RM918,079.23.
“Oleh kerana defendan telah gagal membayar keseluruhan cukai pendapatan dalam tempoh 30 hari yang ditetapkan di bawah Seksyen 103 Akta Cukai Pendapatan 1967, kenaikan cukai sebanyak 10 peratus berjumlah RM38,002.57 dan RM91,807.92 telah dikenakan dan ditambahkan ke atas keseluruhan cukai pendapatan yang masih belum dibayar bagi Tahun-tahun Taksiran 2018 dan 2019 (Tambahan) itu,” kata Kerajaan pernyataan tuntutan itu.
Dakwa plaintif, defendan masih gagal membayar kepada plaintif keseluruhan cukai pendapatannya  yang masih terhutang dan genap masanya dan kena dibayar bagi Tahun-tahun Taksiran 2018 dan 2019 (Tambahan) termasuk kenaikan-kenaikan yang kesemuanya berjumlah RM1,427,915.45.
Pernyataan itu turut mengatakan untuk mendapatkan kembali jumlah cukai pendapatan yang masih terhutang itu serta kenaikan-kenaikan yang dikenakan ke atas defendan sebagai satu cukai yang genap masanya dan kena dibayar.

Justeru plaintif menuntut defendan membayar RM1,427,915.45, faedah lima peratus setahun dari tarikh penghakiman sehingga tarikh realisasi, kos dan lain-lain relif yang disifatkan sesuai oleh mahkamah.
Menerusi semakan pengurusan kes selanjutnya ditetapkan pada 22 November ini untuk memaklumkan mengenai status serahan saman itu.
Pada 27 April lalu,  Mahkamah Persekutuan memerintahkan Addy Kana dan dua anggota polis yang ditahan di bawah Akta Pencegahan Jenayah (POCA) 1959 berkaitan satu sindiket perjudian dalam talian, dibebaskan dengan serta-merta.
Ketua Hakim Negara Tun Tengku Maimun Tuan Mat yang mempengerusikan panel lima hakim membenarkan rayuan ketiga-tiga mereka terhadap permohonan writ habeas corpus.
Pada 28 Oktober lalu, Kerajaan Malaysia memohon untuk melucutkan hak wang yang terdapat dalam akaun peribadi ahli perniagaan, Alvin Goh dan isteri  Ady Kanna serta tiga syarikat mereka berjumlah RM517,113.33 selepas disyaki terlibat dengan aktiviti haram.
Permohonan itu difailkan pada 29 September lalu melalui beberapa notis usul dengan menamakan Alvin atau nama sebenarnya Goh Leong Yeong, 33, dan syarikat miliknya, Malaysia House of Internet Sdn. Bhd. dan Networld Computer (KL) Sdn. Bhd. sebagai responden.
Turut dinamakan sebagai responden ialah isteri Addy Kanna, `Datin’ Alyaa Suhaila Mohamad Shariff, 34, dan sebuah syarikat, Nine Nine International Sdn. Bhd.  -K!ONLINE


Perkeso sambut baik Bajet 2020, pelbagai inisiatif akan dilaksanakan
Oleh AHMAD SHAHERMAN SHAMSURI

1 November 2021, 2:59 pm
PETALING JAYA – Pertubuhan Keselamatan Sosial (Perkeso) menyambut baik pelan yang telah digariskan kerajaan khususnya yang melibatkan inisiatif perluasan jaringan keselamatan sosial dan pemerkasaan program pasaran buruh aktif.
Ketua Eksekutif Perkeso, Datuk Seri Dr. Mohammed Azman Aziz Mohammed berkata, pihaknya juga akan memberikan sokongan penuh terhadap kerajaan dan komited melaksanakan kesemua inisiatif Bajet 2022 yang melibatkan agensi ini.
Beliau berkata, menerusi insentif JaminKerja Insentif Penggajian (JKIP), sebanyak RM2 bilion telah diperuntukkan kepada Perkeso untuk menjamin penyediaan 600,000 peluang pekerjaan pada tahun 2022.
“Kami mensasarkan seramai 300,000 pencari kerja di seluruh negara bakal menerima manfaat bantuan pengambilan pekerja ini.
“Pelaksanaan insentif ini akan merangsang lebih banyak pewujudan pekerjaan oleh para majikan, sekaligus menggalakkan penyertaan lebih ramai kumpulan tumpuan seperti orang kelainan upaya (OKU), banduan, bekas tentera dan orang asli serta golongan wanita untuk kembali bekerja,” katanya dalam satu kenyataan.
Mengulas lanjut, Mohammed Azman berkata, menerusi JKIP para majikan yang menggajikan individu yang tidak aktif bekerja bakal menerima insentif sebanyak 20 peratus daripada gaji bulanan bagi tempoh enam bulan pertama dan 30 peratus bagi 6 bulan berikutnya tertakluk kepada pekerjaan bergaji RM1,500 ke atas.

Katanya, bagi golongan rentan pula, majikan layak menerima insentif sebanyak 30 peratus untuk 6 bulan pertama, sebelum dinaikkan kepada 40 peratus bagi 6 bulan berikutnya, tertakluk kepada pekerjaan bergaji antara RM1,200 hingga RM10,000.
“Sebagai kesinambungan kepada kejayaan program perantisan sebelum ini, JKIP akan meneruskan pemberian insentif sebanyak RM900 sebulan untuk tempoh 6 bulan kepada majikan yang menggajikan golongan perantis lepasan sekolah dan ia dijenamakan semula sebagai SIP Perantisan.
“Seiring dengan perkembangan ekonomi gig, JKIP turut menyediakan insentif sebanyak RM900 sebulan selama 6 bulan kepada individu yang terlibat dalam pekerjaan gig yang dijenamakan semula sebagai SIP Gig bagi menggantikan nama Program KerjayaGig,”ujarnya.
Tambah beliau, Perkeso juga akan memperluas liputan perlindungan keselamatan sosialnya khusus kepada wanita dalam kalangan suri rumah menerusi Program Kasih Suri Keluarga Malaysia.
Jelasnya, Program Subsidi Upah juga akan dijenamakan semula sebagai SIP Subsidi Upah dengan peruntukan sebanyak RM600 juta dan dijangka akan memanfaatkan seramai 26,000 majikan membabitkan 330,000 pekerja daripada sektor ini.
“Kerajaan juga akan meneruskan pemberian bantuan Elaun Mencari Pekerjaan (EMP) di bawah SIP kepada pencarum dan bukan pencarum Perkeso yang dijenamakan semula SIP Elaun Mencari Pekerjaan (SIP EMP).
“Perkeso juga akan meningkatkan Had Siling Gaji Caruman dan Kadar Minimum Pencen Skim Keilatan kepada mereka yang kehilangan pencari nafkah dalam keluarga akibat Covid-19 dengan peruntukan sebanyak RM267 juta,” ujarnya.
Selain itu kata Mohammed Azman, kadar minimum Pencen Penakat yang dibayar kepada Orang Tanggungan yang layak pula akan dinaikkan daripada RM475 sebulan kepada RM550 sebulan atau lebih kurang 15.8 peratus kenaikan daripada kadar sedia ada.-K! ONLINE


Ditampar kuat lelaki ‘tak sihat’ di JB
Oleh NABIL AIMAN NOR AZWAN

1 November 2021, 3:52 pm
PETALING JAYA – Seorang lelaki didakwa kurang siuman telah memukul orang ramai secara rambang dipercayai berlaku di sebuah pusat beli-belah di Johor Bahru baru-baru ini.
Sebelum kejadian berlaku seorang lelaki telah mendakwa dia telah dipukul di bahagian muka dengan sangat kuat secara tiba-tiba oleh individu kurang siuman itu.
Menerusi perkongsian video oleh @Hfzmnn di laman sosial Twitter miliknya, seorang lelaki telah dikejar dan dipukul oleh individu kurang siuman itu dan suspek juga bertindak menendang mangsa.
“Sesiapa yang pergi Tebrau City kena sentiasa berhati-hati, jangan jalan berseorangan diri. Hari ini saya telah ditumbuk dengan sangat kuat oleh seorang lelaki yang tidak tahu datang dari arah mana.
“Ini kali kedua selepas dia serang saya di muka, dia juga serang orang lain. Pengawal keselamatan tidak melakukan banyak tindakan sehingga menyebabkan dia terlepas,” tulis pengendali akaun Twitter menerusi ruangan kapsyen video baru-baru ini.
Tambahnya lagi, dia kini tidak mengalami sebarang kecederaan serius kerana sempat mengelak dan menjelaskan kenapa tidak melawan semula selepas mendapat pertanyaan dari orang ramai berhubung kejadian itu.

“Ketika kejadian, saya telah lewat untuk sesi temu duga dan saya tidak mengalami sebarang kecederaan, saya tidak akan pernah terlibat dalam pergaduhan dan tolong jangan letak segala kesalahan pada saya sebab tidak melawan balik.
Susulan perkongsian video itu, rata-rata orang ramai berasa bimbang dengan keselamatan mereka selepas ini dan ada juga mendakwa pernah ternampak individu tersebut di tempat lain juga.
“Ya Allah, hari ini adik saya juga telah di pukul oleh lelaki itu. Dia pecahkan kaca mata adik saya lalu menendangnya, saya rasa dia ini betul-betul tak siuman,” kata @Helsynelly.
“Dekat area Tebrau City memang banyak orang tak betul, hati-hati siapa yang bekerja mahupun berjalan kesana,” jelas @Zakwannjr.
“Kesiannya awak adik, harap-harap tak teruk sakit kena pukul itu, mungkin individu itu ada ‘mental issue’ (masalah mental), mana ada orang ‘normal’ akan pukul tanpa sebab macam itu,” ujar @Asma33114.
Sehingga kini, perkongsian tersebut meraih lebih 272,800 tontonan dan 3,100 ulang ciap di media sosial Twitter miliknya – K! ONLINE.


MR. DOLLAR buka cawangan ke-50
Oleh KOSMO!

2 November 2021, 8:03 pm
PETALING JAYA – Anak syarikat MR D.I.Y. Group (M) Berhad, MR. DOLLAR membuka cawangannya yang ke-50 di Sunway Pyramid, Selangor baru-baru ini yang menawarkan suasana beli-belah selesa dengan pilihan 12,000 jenis produk.
Terdapat 10 kategori barangan ditawarkan berupa coklat & manisan; snek & biskut; bahan masakan; barangan runcit; minuman; produk bakeri; makanan sejuk beku; keperluan rumah; perkakasan serta alat tulis, mainan & sukan yang dijual pada harga RM2 atau RM5.
Naib Presiden Pemasaran MR D.I.Y. Group (M) Berhad, AnBermudy Chin berkata, MR. DOLLAR diperkenalkan bagi membantu lebih ramai rakyat Malaysia mendapatkan barangan keperluan isi rumah pada harga berpatutan.
“Matlamat MR. DOLLAR adalah menjadikan produk-produk makanan dan minuman (F&B) serta keperluan rumah lebih mudah didapati oleh lebih ramai pengguna.
“Dengan menetapkan harga ‘Always RM2 or RM5’, kami memastikan orang ramai dapat berbelanja dengan yakin mengikut kemampuan mereka, di samping menjamin kualiti produk yang dibeli,” katanya dalam satu kenyataan.
Sempena pembukaan cawangan baharu di Sunway Pyramid, MR. DOLLAR akan menawarkan promosi “You Shop, We Pay!” dari 5 hingga 7 November 2021 yang mana syarikat akan menaja sepenuhnya pembelian setiap pelanggan yang ke-50.

Turut diadakan ialah pelbagai aktiviti menarik termasuk “DOLLAR Chamber”, “DOLLAR free gifts”, “Sotong Game Treasure Hunt”, dan “50th Store Celebration Special Deal”. – K! ONLINE


Conte dilantik pengurus baharu Spurs
Oleh KOSMO!

2 November 2021, 8:54 pm
LONDON – Tottenham Hotspur sah melantik bekas ketua jurulatih Chelsea dan Inter Milan, Antonio Conte sebagai pengurus baharu Spurs sehingga 2023.
Kelmarin Spurs memecat Nuno Espirito Santo selepas mengemudi pasukan tersebut hanya 17 perlawanan dan berada di kedudukan kelapan dalam carta Liga Perdana Inggeris (EPL).
Tottenham dalam kenyataannya memberitahu, pengurus kelahiran Itali itu mempunyai pilihan untuk melanjutkan kontraknya setahun selepas tempoh asal berakhir nanti.
“Saya sangat gembira kembali ke lapangan sebagai jurulatih apatah lagi melakukannya di sebuah kelab EPL yang mempunyai cita-cita untuk menjadi watak protagonis semula,” kata Conte.
Pengendali berusia 52 tahun itu kembali ke London selepas memenangi kejuaraan EPL pada musim pertamanya bersama Chelsea (2016-17) dan Piala FA pada musim kedua sebelum dipecat The Blues pada 2018.
Conte kemudian dilantik mengemudi Inter Milan dan berjaya menjulang kejuaraan pertama Serie A buat Nerazzurri dalam tempoh 11 tahun sebelum meninggalkan kelab gergasi Itali itu pada Mei lepas.

Conte yang juga bekas ketua jurulatih Juventus dan pasukan kebangsaan Itali dikatakan pernah berbincang dengan Spurs untuk menjadi pengganti Jose Mourinho.
Bagaimanapun rundingan tersebut menemui jalan buntu dan akhirnya Spurs melantik bekas pengurus Wolves, Espirito, 47, pada penghujung Jun lalu yang hanya bertahan selama empat bulan. – K! ONLINE


JDT melangkah ke suku akhir
Oleh MOHAMAD FAIZAL HASHIM

2 November 2021, 11:07 pm
ISKANDAR PUTERI – Penyandang juara, Johor Darul Ta’zim (JDT) tidak berdepan tugas sukar untuk layak ke pusingan suku akhir setelah menundukkan skuad Badak 3-0 pada aksi Kumpulan D Piala Malaysia, malam ini.
Kemenangan tersebut menyaksikan skuad Harimau Selatan mara ke pusingan seterusnya selepas mengutip 12 mata apabila menang semua aksi peringkat kumpulan.
Beraksi di hadapan 8,699 penonton di Stadium Sultan Ibrahim, Iskandar Puteri pasukan bimbingan Benjamin Mora tidak mengambil masa yang lama untuk memecahkan kebuntuan apabila mencipta jaringan seawal minit kelima hasil rembatan deras Leandro Velazquez.
Gerakan gol diilhamkan Shane Lowry yang mencari Bergson Da Silva yang tidak dikawal ketat dalam kotak penalti sebelum pemain kelahiran Brazil itu mengumpan bola kepada Leandro.
Pasukan Sabah FC cuba mencari ruang untuk membuat gerakan serangan namun asakan pasukan tuan rumah berjaya menutup ruang buat skuad kendalian Datuk Ong Kim Swee menghampiri zon penalti.
Percubaan terbaik pasukan pelawat hadir pada minit ke-26 tetapi percubaan jarak jarak Amri Yahyah sedikit tersasar melewati palang gol.- K! ONLINE


Guru tadika maut digilis lori
Oleh NIK NUR IZZATUL HAZWANI NIK ADNAN

2 November 2021, 8:45 pm
KEMAMAN – Seorang guru tadika wanita maut selepas motosikal dinaikinya terlibat dalam kemalangan dengan kenderaan lain dipercayai lori di Kilometer 152, Jalan Kuala Terengganu-Kuantan berhadapan Masjid Sultan Ahmad, Chukai di sini hari ini.
Dalam kejadian pada pukul 1.30 tengah hari itu, mangsa, Nur Qurratu Aini Mohd Azlan, 22, maut akibat kecederaan parah di bahagian kepala dan badan.
Ketua Polis Daerah Kemaman, Superintendan Hanyan Ramlan berkata, motosikal dinaiki Nur Qurratu Aini dipercayai bergesel dengan sebuah lori sebelum dia terjatuh ke atas jalan raya.
“Mangsa kemudiannya dipercayai digilis hingga maut oleh lori berkenaan.
“Begitupun, kenderaan berat itu tidak menghentikan kenderaan sebaliknya meneruskan perjalanan dipercayai menghala ke pusat bandar (Chukai),” katanya ketika dihubungi Kosmo! di sini hari ini.
Hanyan berkata, siasatan lanjut untuk mengenal pasti lori terlibat dan punca sebenar kemalangan sedang giat dilakukan.

Beliau meminta orang awam yang menyaksikan atau mempunyai maklumat berhubung kemalangan maut berkenaan agar tampil untuk membantu siasatan polis. – K! ONLINE


Kelantan FC, PJ City terikat tanpa jaringan
Oleh YATIMIN ABDULLAH

2 November 2021, 11:54 pm
KOTA BHARU – Kelantan FC sekadar berkongsi satu mata dengan Petaling Jaya City (PJ City) apabila seri tanpa jaringan pada saingan Kumpulan D, Piala Malaysia di Stadium Sultan Muhammad IV, di sini sebentar tadi.
Dalam perlawanan itu, pemain skuad The Red Warriors (TRW), Syed Sobri Syed Mohd. terlepas peluang terbaik meletakkan Kelantan FC dihadapan apabila rembatan derasnya di minit ke-18 tersasar dari gawang gol pelawat.
Giliran PJ City pula menguji gawang tuan rumah pada minit ke-27 menerusi rembatan kencang dari R. Kogeleswaran yang berjaya diselamatkan oleh penjaga gol Kelantan FC, Mohamad Faridzuen Kamarudin.
Mohamed Faridzuen terus menjadi penyelamat Kelantan FC apabila berjaya mengagalkan percubaan bahaya yang dilakukan oleh K. Prabakaran pada minit ke-43.
Dominasi pelawat berterusan selepas itu, namun benteng pertahanan Kelantan FC kental bertahan sehingga tamat babak pertama.
Peluang terbaik Kelantan FC memecah kebuntuan jaringan hadir pada minit ke-71 menerusi sepakan percuma Christos Intzidis yang berjaya ditepis keluar oleh penjaga gawang pelawat, Kalamullah Al-Hafiz Mat Rowi.

Mohamad Faridzuen sekali lagi memperagakan aksi cemerlang apabila bertindak pantas melayan badang untuk menepis keluar bola rembatan Sunil Chandran untuk menutup peluang pelawat mendapat jaringan pada minit ke-78. – K! ONLINE.


Perkukuh pendekatan ESG, tingkat pasaran antarabangsa
Oleh NUR HUDA MUSA

2 November 2021, 9:57 pm
PETALING JAYA – Kerajaan komited memperkukuhkan pendekatan yang berteraskan elemen persekitaran, sosial dan tadbir urus (ESG) sejajar dengan agenda kelestarian dan pertumbuhan hijau.
Perdana Menteri, Datuk Seri Ismail Sabri Yaakob berkata, pihaknya sedar bahawa untuk meningkatkan akses ke pasaran antarabangsa khususnya Amerika Syarikat dan Kesatuan Eropah, produk yang dieksport perlu mematuhi piawaian ESG yang ditetapkan.
“Kita akan ketinggalan sekiranya kita mengambil sikap sambil lewa dan bertangguh dalam usaha ke arah penerapan elemen ESG ini.
“Marilah kita semua bersama-sama untuk maju ke hadapan sebagai sebuah Keluarga Malaysia dalam usaha merancakkan ekonomi supaya negara kita Malaysia bangkit dengan lebih gemilang lagi,” katanya ketika berucap pada Anugerah Kecemerlangan Industri 2020 hari ini.
Dalam pada itu Ismail Sabri berkata, Malaysia berada pada landasan yang tepat dan berpotensi membuka lebih banyak peluang perniagaan dan pekerjaan kepada bakat-bakat tempatan.
Beliau berkata, ia terbukti apabila Bank Dunia telah mengunjurkan pertumbuhan Keluaran Dalam Negeri Kasar (KDNK) Malaysia pada tahun 2022 meningkat sebanyak 5.8 peratus berbanding unjuran asal sebanyak 4.2 peratus.

“Bagi terus memastikan kemampanan ekonomi negara, Rancangan Malaysia Ke-12 yang baru dilancarkan telah dijajarkan dengan inisiatif pemerkasaan ekonomi, kemampanan alam sekitar serta kerekayasaan sosial demi memastikan pembangunan sosioekonomi yang inklusif.
“Malaysia merupakan negara yang kompetitif di dalam perdagangan dunia, oleh itu negara perlu bersikap terbuka untuk meneroka dan melaksana inisiatif-inisiatif bagi meningkatkan kebolehpasaran produk tempatan,” ujarnya. – K! ONLINE


4 keluarga dipindahkan, Kampung Paya Embun banjir
Oleh MUHAMMAD ZIKRI

2 November 2021, 10:32 pm
PONTIAN – Sebuah pusat pemindahan sementara (PPS) dibuka di Sekolah Kebangsaan (SK) Melayu Raya di sini bagi menempatkan 18 mangsa banjir dari empat keluarga, malam ini.
Seketeriat Jawatankuasa Pengurusan Bencana Daerah (JPBD) Pontian, Kapten (PA), Mohd. Noorhafidzul Nordin berkata, semua mangsa berasal dari Kampung Paya Embun, Pekan Nanas.
“Pecahan mangsa terdiri daripada tiga orang lelaki dewasa, lapan wanita, lima kanak-kanak perempuan serta masing-masing seorang kanak-kanak lelaki dan warga emas lelaki.
“Hujan lebat yang turun lebih dua jam petang tadi mengakibatkan berapa buah rumah Kampung Paya Embun telah dinaiki air terutama yang berada di tepi sungai,” katanya dalam satu kenyataan di sini hari ini.
Tambah Mohd. Noorhafidzul, hasil perbincangan dengan beberapa pihak, PPS di SK Melayu Raya telah dibuka pada pukul 9 malam.
“Keadaan cuaca di lokasi banjir ketika ini adalah mendung selain menasihatkan penduduk kampung agar berwaspada dengan keadaan semasa,”ujarnya.-K! ONLINE


Seorang lagi mangsa nahas dua kenderaan di Gerik maut
Oleh ASLIZA MUSA

2 November 2021, 11:48 pm
GERIK – Seorang lagi mangsa nahas membabitkan dua kereta di Kilometer 64, Jalan Raya Timur Barat (JRTB) Gerik-Jeli di sini hari ini, disahkan meninggal dunia.
Wanita berusia 30 tahun yang juga pemandu Perodua Axia itu menghembuskan nafas terakhir di Hospital Gerik pada pukul 8.38 malam.
Terdahulu, pasangan suami isteri berusia 29 dan 24 tahun menaiki Perodua Myvi maut di tempat kejadian bersama penumpang wanita Perodua Axia berusia 27 tahun.
Seorang kanak-kanak lelaki berusia setahun empat bulan bagaimanapun terselamat.
Ketua Jabatan Siasatan dan Penguatkuasaan Trafik (JSPT) Perak, Superintendan Azizan Hassan berkata, pihaknya dimaklumkan kemalangan membabitkan dua kenderaan itu pada pukul 4.32 petang.
Katanya, siasatan awal mendapati nahas berlaku ketika Perodua Myvi dalam perjalanan dari arah Jeli menghala Gerik manakala sebuah kereta lagi dari arah Gerik menghala ke Jeli. – K! ONLINE.


Pemenang Liga Fantasi Kosmo! diumum esok
Oleh KOSMO!

2 November 2021, 9:38 pm
Para pemain Liga Fantasi Kosmo! boleh mengetahui lima pemenang mingguan yang disiarkan pada akhbar Kosmo! hari esok (Rabu).
Sedia maklum, setiap pemenang yang sudah disenaraikan itu bakal menerima hadiah mingguan bernilai RM200.
Dapatkan akhbar Kosmo! yang berhampiran dengan tempat anda untuk mengetahui sama ada anda salah seorang pemenang tersebut atau mungkin belum tiba rezeki anda.
Kepada mereka yang tidak menang, jangan berputus asa kerana masih ada 28 minggu untuk memburu hadiah mingguan dengan lima pemenang Liga Fantasi Kosmo! akan diumumkan setiap kali berakhirnya perlawanan mingguan Liga Perdana Inggeris (EPL). – K! ONLINE


Tiga maut, kemalangan dua kenderaan
Oleh ASLIZA MUSA

2 November 2021, 8:55 pm
GERIK – Tiga maut manakala dua lagi cedera dalam kemalangan membabitkan dua kenderaan di Jalan Gerik-Jeli berhampiran Hentian Rehat dan Rawat (R&R) Titiwangsa di sini sebentar tadi.
Ketua Balai Bomba dan Penyelamat (BBP) Gerik, Mohd. Azizan Aziz berkata, pihaknya menerima maklumat kejadian itu pada pukul 3.49 petang.
Katanya, setibanya di lokasi kejadian mendapati kemalangan membabitkan dua buah kenderaan iaitu Perodua Axia dan Perodua Myvi.
KANAK-KANAK lelaki yang terselamat dalam nahas membabitkan dua kenderaan di Jalan Gerik-Jeli berhampirant R&R Titiwangsa di Gerik hari ini.-IHSAN JBPM
“Terdapat lima mangsa terlibat di mana pemandu dan penumpang Perodua Myvi berusia 29 dan 24 tahun maut bersama seorang wanita dalam Perodua Axia.
“Dua lagi mangsa yang menaiki Perodua Axia iaitu wanita berusia lingkungan 30 tahun dan kanak-kanak lelaki berusia setahun cedera,” katanya di sini hari ini. – K! ONLINE


Ribuan pekerja di New York cuti tanpa gaji
Oleh KOSMO!

2 November 2021, 6:30 pm
BANDAR RAYA NEW YORK – Datuk Bandar New York, Bill de Blasio mengakui bahawa bandar raya itu kini mengalami masalah kekurangan pekerja selepas beribu-ribu orang terpaksa mengambil cuti tanpa gaji kerana degil enggan divaksin, lapor agensi berita United Press International semalam.
Blasio bagaimanapun memberi jaminan kepada penduduk bahawa tiada sebarang gangguan dalam perkhidmatan awam.
Semalam merupakan hari pertama pelaksanaan peraturan yang mewajibkan pekerja yang tidak divaksin mengambil cuti tanpa gaji.
Meskipun kadar pekerja yang telah menerima vaksinasi Covid-19 di New York kini adalah 91 peratus, peratusan yang direkodkan dalam jabatan polis dan bomba adalah masih rendah.
Menurut pegawai, sebanyak 84 peratus dan 80 peratus anggota polis serta bomba telah divaksin setakat ini.
Sementara itu, pejabat Datuk Bandar berkata, kira-kira 9,000 pekerja Dewan Bandar raya New York  turut dicutikan tanpa gaji selepas gagal mendapatkan suntikan vaksinasi sebelum tarikh akhir yang ditetapkan.

Bagaimanapun, kira-kira 6,500 kakitangan berkaitan telah membuat permohonan bagi pengecualian yang membenarkan mereka untuk kekal bekerja dengan syarat perlu menghantar ujian saringan secara mingguan.
“Terdapat beberapa pekerja yang tidak hadir kerana mendakwa mereka sakit, sedangkan mereka tidak sakit.
“Kami percaya terdapat ramai pekerja di luar sana yang berpura-pura sakit. Ini adalah tindakan yang tidak boleh diterima,” kata Blasio.
Sementara itu, Komisioner Bomba New York, Daniel Nigro berkata, beribu-ribu anggota bomba telah mengambil cuti sakit sebagai protes membantah sekatan Covid-19 itu.
Bagaimanapun, beberapa pemimpin kesatuan pekerja menyangkal dakwaan tersebut dengan menyatakan bahawa mereka tidak akan membiarkan jabatan bomba ditutup bagi memastikan bandar New York berada dalam keadaan selamat. – AGENSI


Lelaki ditahan pukul, bunuh, tanam mayat kekasih
Oleh ASLIZA MUSA

2 November 2021, 7:28 pm
IPOH – Seorang lelaki ditahan di Simpang, Taiping dekat sini pada Jumaat lalu susulan penemuan mayat wanita reput di tepi Sungai Jebong, Kuala Sepetang pada Rabu lalu.
Lelaki tempatan berusia 34 tahun itu diberkas pada pukul 9.30 pagi, dua hari selepas penemuan mayat mangsa.
Ketua Jabatan Siasatan Jenayah Perak, Senior Asisten Komisioner Anuar Othman berkata, seorang pemandu lori menjumpai tulang disyaki kaki manusia pada hari kejadian.
Menurut beliau, bahagian tubuh itu ditemui dalam keadaan tidak sempurna dan reput pada pukul 5.30 petang.
“Hasil siasatan lanjut, pasukan forensik menjumpai bungkusan kain yang ditanam di kawasan berhampiran.
“Dalam bungkusan kain batik, selimut dan sejadah itu terdapat tulang manusia dari kepala hingga pinggang namun sudah reput,” katanya dalam kenyataan di sini hari ini.

Tambah beliau, hasil soal siasat, suspek mengaku bergaduh dengan wanita berusia 31 tahun yang juga teman wanitanya di sebuah rumah sebelum memukul mangsa sehingga mati.
Suspek telah membawa polis ke lokasi mangsa dibunuh dan ditanam. Lelaki itu turut mengaku mencekik dan memukul kepala mangsa menggunakan batang mop.
“Semakan mendapati suspek mempunyai 21 rekod lampau kes jenayah dan empat rekod kes dadah,” katanya.- K! ONLINE


Gambar mangsa samun tular disahkan palsu
2 November 2021, 6:50 pm
KUALA LUMPUR – Polis Diraja Malaysia (PDRM) mengesahkan dua keping gambar individu yang cedera didakwa menjadi mangsa samun sepertimana tular dalam media sosial dan aplikasi WhatsApp adalah palsu.
Superintendan Komunikasi Korporat, Urus Setia Ketua Polis Negara PDRM, Superintendan Skandaguru Anandan berkata, pihak polis mengesan satu sebaran maklumat menerusi kedua-dua platform itu mendakwa terdapat individu yang mengetuk cermin pintu kereta sambil menghulurkan sekeping kad untuk bertanyakan arah.
“Pada masa yang sama, terdapat mata pisau (blade) di belakang kad tersebut digunakan untuk mencederakan mangsa sebelum melakukan samun.
“Turut ditularkan dua keping gambar individu cedera yang didakwa mangsa dalam kejadian samun berkenaan,” ujarnya dalam kenyataan hari ini.
Menurutnya, hasil semakan mendapati sebaran maklumat tersebut telah mula tular pada tahun 2014 dan ditularkan semula akhir-akhir ini oleh individu-individu yang tidak bertanggungjawab.
Jelas beliau, setakat ini tiada sebarang laporan polis berkaitan kejadian samun yang menggunakan modus operandi sedemikian.

“Kita dapati wanita (dalam gambar) yang cedera adalah mangsa samun kejadian yang berlainan, manakala lelaki yang cedera pada bahagian muka adalah mangsa pergaduhan di sebuah pusat hiburan di luar negara,” ujarnya.
Justeru itu, Skandaguru menasihati orang ramai agar tidak mudah percaya dengan berita-berita yang tidak berasas dan tidak ditentukan kesahihannya.
” Tindakan berkongsi atau menyebarkan berita-berita sedemikian akan menimbulkan keresahan dan kebimbangan masyarakat,” ujarnya. – K! ONLINE


103 mangsa banjir dipindahkan ke PPS di Perlis
Oleh NUR NAZLINA NADZARI

2 November 2021, 7:53 pm
KANGAR – Seramai 103 mangsa banjir daripada 27 keluarga di negeri ini ditempatkan di dua pusat pemindahan sementara (PPS) sejak malam semalam sehingga petang ini.
Setiausaha Kerajaan negeri, Azman Mohd. Yusof berkata, sebanyak tiga PPS dibuka pada malam semalam, namun PPS Dewan Orang Ramai Kampung Kok Klang yang menempatkan dua keluarga ditutup pada pukul 2.30 petang tadi.
Katanya, dua lagi PPS yang masih beroperasi ialah Masjid Kampung Bonggol Sena yang menempatkan 77 mangsa dan Sekolah Kebangsaan Arau dengan 26 mangsa.
“Buat masa ini paras air sungai masih tinggi, namun air mula mengalir ke laut dan kita akan terus memantau situasi dari semasa ke semasa.
“Mangsa tidak dibenarkan pulang selagi air di rumah mereka masih tinggi,” katanya di sini hari ini.
Sementara itu, beliau memberitahu, tiada hujan direkodkan di Stesen Meteorologi pada hari ini. – K! ONLINE


600 keping baucar kepada masyarakat India di Selangor
Oleh MOHAMAD NAUFAL MOHAMAD IDRIS

2 November 2021, 6:17 pm
KLANG – Sebanyak 600 keping baucar Jom Shopping telah diagihkan kepada 56 buah Dewan Undangan Negeri (DUN) di Selangor sempena perayaan Deepavali kali ini.
Menteri Besar Selangor, Datuk Seri Amirudin Shari berkata, baucer tersebut diberikan kepada golongan pendapatan B40 kaum India serta terjejas akibat pandemik Covid-19.
“DUN Sentosa antara tertinggi menerima baucar berkenaan. Sudah pasti, saya harap baucer ini dapat memberi sedikit keceriaan kepada penerima bagi menyambut perayaan kali ini, setelah dua tahun tidak dapat menyambutnya” katanya ketika ditemui pemberita selepas melawat Little India, Jalan Tengku Kelana, di sini, hari ini.
Amirudin menjelaskan beliau sedang meneliti semua aspek termasuk peruntukan kepada rakyat Selangor yang dikategorikan B40.
“Semua aspek diambil kira sebelum pembentangan belanjawan negeri pada 26 November depan,” jelasnya.
Sementara itu, tinjauan Kosmo! di sekitar Little India mendapati kawasan tersebut mula meriah dengan kehadiran masyarakat India dalam membeli persiapan Deepavali yang akan disambut Khamis ini-K! ONLINE


Mahkamah perintah budak lelaki pula diserah kepada ibu kandung
Oleh NUZULSHAM SHAMSUDDIN

2 November 2021, 8:03 pm
KUALA LUMPUR – Mahkamah Majistret di sini hari ini memerintahkan seorang kanak-kanak lelaki warga tempatan berusia dua tahun yang merupakan anak angkat pemilik Rumah Bonda Siti Bainun Ahd Razali diserahkan kepada ibu kandungnya.
Perkara itu dimaklumkan peguam Nurainie Haziqah Shafi’i yang mewakili ibu kandung kanak-kanak itu berusia 21 tahun selepas prosiding kes di hadapan Majistret Norfarahain Roslan.
“Selepas meneliti laporan yang disediakan pegawai pelindung Jabatan Kebajikan Masyarakat (JKM), hak penjagaan bagi kanak-kanak berkenaan diberikan semula kepada ibu kandungnya. Meskipun hak penjagaan itu diberikan, ibu kanak-kanak itu terikat dengan tempoh pengawasan pihak JKM selama tempoh dua tahun,” katanya.
Sementara itu, ketika ditanya berkenaan tempoh pengawasan dua tahun yang diperintahkan mahkamah, peguam itu berkata ia bermakna pihak JKM pada bila-bila masa boleh membuat pemeriksaan mengejut terhadap ibu kandung tersebut.
Dalam pada itu seorang lagi peguam yang mewakili ibu kandung tersebut, Muhammad Hafiz Hood berkata, pendengaran bagi permohonan Siti Bainun dan dua lagi ibu kandung bagi mendapatkan hak penjagaan penuh tiga lagi kanak-kanak di bawah jagaan JKM akan bersambung pada 16 November ini.
Pada prosiding tersebut, Siti Bainun diwakili peguam Nur A’minahtul Mardiah Mohd. Nor.

Pada 28 Oktober lalu, mahkamah sama memerintahkan seorang kanak-kanak perempuan warga Indonesia berusia tiga tahun yang merupakan anak angkat pemilik Rumah Bonda Siti Bainun diserahkan kepada Jabatan Kebajikan Masyarakat (JKM).
Ia berikutan mahkamah menolak permohonan Siti Bainun selaku pemohon untuk membatalkan perintah jagaan JKM terhadap kanak-kanak tersebut.
Siti Bainun, 29,  dan empat lagi ibu kandung kepada anak angkatnya itu memfailkan notis permohonan hak penjagaan tersebut melalui Tetuan Chambers of Aminatul Mardiah pada 2 Ogos lalu di Mahkamah Kanak-Kanak di sini dengan menamakan Agensi Jabatan Kebajikan Masyarakat (JKM) Wilayah Persekutuan Kuala Lumpur sebagai responden.
Permohonan tersebut adalah juga bagi pembatalan perintah interim yang diberikan kepada JKM tanpa mematuhi keperluan di bawah Seksyen 30 (10) Akta Kanak-Kanak 2001 di mana penjaga yang sah tidak diberikan peluang hadir dan berhujah semasa perintah interim diberikan. – K!ONLINE


Nama Allahyarham Zulfarhan sohor kini di Twitter
Oleh NUR HUDA MUSA

2 November 2021, 7:02 pm
PETALING JAYA – Nama Pegawai Kadet Laut Universiti Pertahanan Nasional Malaysia (UPNM), Zulfarhan Osman Zulkarnain menjadi sohor kini di laman Twitter apabila diciap lebih 53,000 kali oleh pengguna media sosial itu hari ini.
Kebanyakan pengguna Twitter memberi respons terhadap perbicaraan kes bunuh Zulfarhan melibatkan 18 pelajar yang didakwa membunuh, bersubahat membunuh dan mencederakan Allahyarham kira-kira empat tahun lalu.
Mahkamah Tinggi Kuala Lumpur hari ini memutuskan, enam pelajar UPNM dipenjara 18 tahun selepas didapati bersalah atas pertuduhan menyebabkan kecederaan tanpa niat membunuh ke atas Zulfarhan.
“Saya menangis baca berita penuh kes Zulfarhan. Hukuman dunia, semoga 18 tahun dipenjara itu mengajar mereka. Selagi masih hirup udara, semoga sentiasa dihantui rasa bersalah yang tak berpenghujung,” kata Syakirah.
“Dah terbukti dan dah disabit salah dan hukuman. Semoga menjadi pengajaran kepada semua. Terlajak dengan hasutan syaitan dan amarah, menyesal pun tak guna. Semoga arwah tenang di sana. Amin #Zulfarhan,” kata Azri.
“Sebab itu rakyat Malaysia kena buka mata yang kes buli bukan perkara yang main-main. Tak kisahlah kau senior ke, apa ke, kau tak ada hak untuk membuli orang. #Zulfarhan #upnm,” kata Hasswan.

Terdahulu, tertuduh didakwa dengan sengaja menyebabkan kecederaan ke atas mangsa untuk mendapatkan pengakuan bahawa dia mencuri komputer riba.
Pendakwaan dijalankan mengikut Seksyen 330 Kanun Keseksaan yang membawa hukuman penjara sehingga tujuh tahun dan denda.
Perbuatan itu dilakukan di dalam sebuah bilik blok penginapan asrama Jebat universiti itu di Kem Perdana, Sungai Besi pada pukul 2.30 pagi dan pukul 5.30 pagi, 21 Mei 2017.- K! ONLINE


Kehilangan tujuh kanak-kanak bukan diculik
Oleh ABDUL RASHID ABDUL RAHMAN

2 November 2021, 6:21 pm
KUANTAN – Kehilangan tujuh kanak-kanak lelaki daripada sebuah rumah perlindungan kanak-kanak di sini kelmarin bukan disebabkan kejadian jenayah penculikan.
Ketua Polis Pahang, Datuk Ramli Mohamed Yoosuf berkata, usaha mengesan kanak-kanak berusia 12 sehingga 15 tahun yang dipercayai melarikan diri itu sedang giat dilakukan pihak polis.
“Berdasarkan siasatan awal salah seorang rakan kanak-kanak itu menyedari kehilangan sekumpulan rakannya dan melaporkan perkara itu kepada pihak yang bertugas.
“Kita berharap orang ramai yang ternampak kumpulan kanak-kanak yang mencurigakan agar menghubungi pihak polis dan kita percaya kanak-kanak berkenaan tidak dapat pergi jauh kerana mereka lapar dan perlu mencari makanan,”katanya dalam sidang akhbar di Ibu Pejabat Polis Kontinjen (IPK) Kuantan di sini, hari ini.
Menurut Ramli, berdasarkan siasatan awal mendapati tiada elemen jenayah atau penculikan dalam kejadian tersebut dan pihak polis masih menyiasat motif kanak-kanak berkenaan melarikan diri.
Tambahnya pihak polis juga masih belum jelas bagaimana kumpulan kanak-kanak berkenaan dapat meloloskan diri daripada pengawasan pihak penyelia rumah perlindungan berkenaan.

“Demi keselamatan mereka, kita harap tujuh kanak-kanak lelaki itu akan pulang, mereka mungkin bersembunyi di suatu tempat,”ujarnya. – K! ONLINE.


Rangka pesara kerajaan dijumpai dalam apartmen
2 November 2021, 7:57 pm
PETALING JAYA – Satu rangka dipercayai milik seorang warga emas ditemui dalam sebuah apartmen di kawasan Damansara Damai, di sini kelmarin.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, laporan berhubung penemuan itu dibuat seorang lelaki pada pukul 3.40 petang.
“Sepasukan polis yang tiba di lokasi kejadian mendapati rangka itu dalam keadaan terbaring.
“Siasatan awal di tempat kejadian mendapati rangka tersebut adalah seorang lelaki tempatan berusia 63 tahun, masih bujang dan merupakan pesara kerajaan,” ujarnya dalam kenyataan hari ini.
Menurutnya, pegawai kesihatan Pejabat Kesihatan Daerah Petaling hadir di tempat kejadian dan mengesyaki mangsa meninggal dunia dalam tempoh yang agak lama.
“Mayat mangsa dihantar ke Hospital Sungai Buloh untuk proses bedah siasat bagi mengenal pasti punca kematian.

“Setakat ini tiada unsur jenayah dikesan dan kes diklasifikasikan sebagai mati mengejut,” ujarnya.
Orang ramai yang mempunyai maklumat berhubung kejadian diminta menghubungi Hotline Bilik Gerakan Ibu Pejabat Polis Daerah Petaling Jaya di talian 03-79662222 atau mana-mana balai polis yang berdekatan. – K! ONLINE


Lima kluster baharu dilaporkan
Oleh SITI A'ISYAH SUKAIMI

2 November 2021, 7:15 pm
PUTRAJAYA – Lima lagi kluster baharu dikenal pasti terdiri daripada tiga kluster tempat kerja serta masing-masing satu kluster pendidikan lain dan komuniti dilaporkan di Kuala Lumpur, Selangor dan Pahang.
Ketua Pengarah Kesihatan, Tan Sri Dr. Noor Hisham Abdullah berkata, kluster tersebut antara penyumbang jangkitan baharu yang merekodkan sebanyak 5,071 kes dengan 15 daripadanya kes import, menjadikan jumlah kes terkini sebanyak 2,481,339 kes.
“Daripada jumlah kes harian hari ini, sebanyak 121 kes (2.4 peratus) kategori tiga, empat dan lima serta 4,950 kes (97.6 peratus) kategori satu dan dua.
“Kes sembuh merekodkan sebanyak 5,372 kes dengan jumlah keseluruhan kes sembuh mencatatkan 2,385,432 kes,” katanya dalam satu kenyataan di sini hari ini.
Ujarnya lagi, terdapat 557 kes sedang dirawat di Unit Rawatan Rapi (ICU) dan 300 kes memerlukan bantuan pernafasan. – K! ONLINE


11 kawasan di Klang berisiko banjir
Oleh MOHAMAD NAUFAL MOHAMAD IDRIS dan ISKANDAR SHAH MOHAMED

2 November 2021, 5:08 pm
KLANG – Sebanyak 11 lokaliti di daerah ini berisiko dilanda banjir susulan fenomena air pasang besar yang dijangka berlaku selama empat hari bermula Khamis ini.
Ini melibatkan Kampung Tok Muda, Kampung Sungai Pinang, Pulau Indah, Pandamaran, Taman Selat Damai dan Pelabuhan Klang.
Selain itu, Kampung Sungai Serdang, Ban Sementa, Ban Sungai Keramat, Kampung Perepat, Pelabuhan Utara, Telok Gong dan Pulau Ketam.
Pemangku Pengerusi Jawatankuasa Pengurusan Bencana Daerah Klang (JPBD), Mohd. Shahrizal Mohd. Salleh berkata, berdasarkan ramalan fenomena itu berlaku antara pukul 5.21 pagi hingga 7.18 pagi dalam tempoh empat hari tersebut.
Katanya, paras air laut tertinggi dijangka mencecah sehingga 5.6 meter.
“Kita telah arahkan Majlis Bandaraya Shah Alam (MBSA), Majlis Perbandaran Klang (MPK), Jabatan Kerja Raya (JKR) dan Jabatan Pengairan dan Saliran (JPS) agar sentiasa menyelenggara sistem saliran di bawah kuasa pentadbiran mereka.

“Bilik Gerakan Bencana Daerah Klang turut diaktifkan bagi bertindak sebagai penyelaras dalam pengendalian bencana di Klang,” katanya selepas meninjau Pintu Air Pandamaran 12, Jalan Pandamaran Jaya, di sini, hari ini.-K! ONLINE


‘Vax’ diiktiraf perkataan tahun 2021 oleh Kamus Inggeris Oxford
Oleh KOSMO!

2 November 2021, 6:16 pm
NEW YORK – Perbendaharaan kata berkaitan vaksin diiktiraf sebagai perkataan tahunan pada 2021  kerana didapati berkembang dengan ketara sepanjang pandemik Covid-19, lapor akhbar New York Post kelmarin.
Kamus Inggeris Oxford mengiktiraf perkataan ‘vax’ sebagai perkataan tahunan disebabkan penggunaannya sebanyak 72 kali lebih kerap pada September tahun ini sejak tahun 2020.
Memberitahu portal The Guardian, Presiden Bahasa Oxford, Casper Grathwohl berkata, ‘’vax’’ dilihat sebagai pilihan yang jelas setelah dibuktikan kebahasaannya.
“Lonjakan dramatik dalam penggunaan perkataan itu menarik perhatian kami terlebih dahulu.
‘’Selepas analisis, sebuah penceritaan mula muncul dengan mendedahkan bagaimana ‘’vax’’ menarik perhatian kami tahun ini,” katanya.
Secara spesifik, organisasi linguistik menjejaki perkembangan kosa kata Covid-19 menerusi penggunaan ‘’pemberian vaksin’’ pada Disember 2020 kepada ‘’pelancaran vaksin’’ dan ‘’passport vaksin’’ yang menjadi sebahagian leksikon global pada musim bunga yang lalu, lapor The Guardian.

Didapati ‘’vax’’ digunakan dengan lebih kerap merentasi pelbagai bahasa dalam pelbagai konteks yang lebih besar termasuk ‘’sepenuhnya divaksin’’ dan ‘’kad vaksin’’.
Dalam pada itu, kata seperti ‘’Anti-vax’’ dan ‘’anti-vaxxers’’ turut meluas apabila kepercayaan kumpulan anti vaksin yang meningkat sejak pandemik.
Sejak direkodkan penggunaan pertamanya dalam Bahasa Inggeris pada tahun 1799, ‘’vax’’ juga muncul di platform tidak formal termasuk aplikasi dating.
Menurut laman Oxford, sudah tentu ‘’vax ‘’ bukanlah perkataan pertama dari Kamus Inggeris Oxford, yang dinilai mencerminkan etos, emosi atau tarikan pada tahun tertentu selain mempunyai potensi kekal seperti perkataan berkaitan kebudayaan. – Agensi


Polis Terengganu lupus dadah RM5.6 juta
Oleh TENGKU DANISH BAHRI TENGKU YUSOFF

2 November 2021, 6:06 pm
KUALA TERENGGANU – Polis Terengganu melupuskan pelbagai jenis dadah dan barangan kes melibatkan nilai keseluruhan RM5.6 juta.
Timbalan Ketua Polis Terengganu, Senior Asisten Komisioner Norhalid Kimi berkata, kesemua dadah dan barang kes itu melibatkan 4,633 kertas siasatan kes yang telah selesai di mahkamah sejak 1997.
Beliau berkata, kesemua 92.85 kilogram (kg) dan lebih 105,900 liter dadah pelbagai jenis itu akan dilupuskan syarikat pelupusan sisa pepejal, Kualiti Alam Sdn. Bhd.
“Dadah paling banyak dirampas adalah ganja iaitu seberat hampir 53 kg diikuti daun ketum (21.12kg), heroin (8.45kg), pil kuda (7.79kg), syabu (2.07kg) erimin (386 gram) dan ekstasi (0.69 gram).
“Turut dilupuskan air ketum seberat 102,890 liter dan 3,027 liter ubat batuk,” katanya selepas menyerahkan barang kes narkotik tersebut di Ibu Pejabat Polis Kontinjen (IPK) Terengganu di sini hari ini.
Dalam pada itu, Norhalid memberitahu, nilai rampasan dadah di Terengganu pada tahun ini menunjukkan peningkatan hampir sekali ganda iaitu RM5.2 juta berbanding RM2.8 juta pada 2020.- K! ONLINE.


Mayat pelajar UniMAP lemas ketika mandi sungai ditemui
Oleh ROSLIZA MOHAMED

2 November 2021, 5:12 pm
TUMPAT – Mayat seorang pelajar Universiti Malaysia Perlis (UniMAP) yang dikhuatiri lemas semasa mandi bersama rakan-rakannya di sebatang sungai di Kampung Pulai Besar di sini ditemui selepas hampir 20 jam hilang.
Ketua Balai Bomba dan Penyelamat Tumpat, Penolong Penguasa Bomba Wan Baijuri Wan Hassan berkata, Ahmad Hilmi Mas Yuri, 19, ditemui selepas mayatnya timbul di permukaan sungai tersebut pada pukul 10.30 pagi tadi selepas dikhuatiri lemas pada pukul 2 petang semalam.
“Mayat mangsa diserahkan kepada pihak polis sebelum dibawa ke Hospital Tumpat untuk dibedah siasat.
“Jenazah mangsa sudah dituntut oleh keluarganya yang datang dari Perak untuk menjalankan urusan pengebumian,” katanya ketika dihubungi Kosmo! hari ini.
Tambahnya, operasi menyelamat mangsa turut melibatkan seramai 60 orang anggota bomba, polis, Jabatan Pertahanan Awam, sukarelawan dan penduduk kampung bermula pukul 8.30 pagi tadi selepas operasi mencari ditamatkan pada pukul 6.30 petang semalam. – K! ONLINE.


Bencana alam rapatkan hubungan suami isteri
Oleh KOSMO!

2 November 2021, 5:00 pm
AUSTIN, TEXAS – Satu kajian menunjukkan bencana alam yang berlaku boleh merapatkan hubungan pasangan termasuk suami isteri sekurang-kurangnya untuk jangka masa pendek, lapor portal berita MailOnline semalam.
Penyelidik dari Universiti Texas menemu bual 231 pasangan yang baru berkahwin sebelum dan selepas Taufan Harvey membadai negeri Texas pada Ogos 2017.
Profesor Pembangunan Manusia dari Universiti Texas selaku pengarang utama penyelidikan, Hannah Williamson berkata, pihaknya melihat terdapat lonjakan kepuasan dalam hubungan pasangan suami isteri  yang rata-rata  paling tidak bahagia sebelum taufan melanda.
Ini terbukti walaupun hakikatnya taufan tersebut membawa kesan negatif termasuk kerosakan rumah, kerugian kewangan dan banyak lagi.
Peningkatan kepuasan yang berlaku bagaimanapun dilihat tidak kekal dan kembali kepada tahap asal sebelum bencana taufan dalam masa satu tahun.
Kajian dilakukan sebelum ini menerusi kesan bencana terhadap perhubungan mempunyai kekurangan apabila tidak mempunyai data sebelum dan selepas, malah kajian dilakukan Williamson belum pernah dilakukan sebelum ini.

“Orang ramai akan menyedari kepentingan pasangan masing-masing apabila mereka tersentak akibat tekanan mendadak tersebut (bencana alam),” katanya.
Taufan Harvey yang melanda Amerika Syarikat sebelum ini menyebabkan 80 kematian selain 800,000 mangsa kehilangan tempat tinggal atau memerlukan bantuan dengan anggaran kerosakan bernilai AS$133 bilion (RM551.8 bilion) di Houston dan kawasan sekitarnya. – Agensi


Beri peluang pendidikan kepada kanak-kanak, banduan muda
Oleh MOHD. HUSNI MOHD. NOOR

2 November 2021, 6:12 pm
PUTRAJAYA – Peluang pendidikan harus diberikan kepada semua kanak-kanak di negara ini termasuk di sekolah pemulihan dan banduan muda yang sedang menjalani hukuman.
Itu antara perkara dibincangkan pada mesyuarat Majlis Sosial Negara Bilangan 2 Tahun 2021 yang diadakan secara sidang video di Parlimen, hari ini.
Mesyuarat yang dipengerusikan Perdana Menteri, Datuk Seri Ismail Sabri Yaakob itu turut dihadiri barisan menteri, Ketua Setiausaha Negara, Ketua Pengarah Perkhidmatan Awam serta pegawai-pegawai kanan Kementerian, Jabatan dan Agensi yang terlibat.
Majlis Sosial Negara menerusi kenyataan akhbar hari ini berkata, mesyuarat juga bersetuju untuk tindakan yang berkaitan dengan pindaan Seksyen 77 (3) Akta Kanak-kanak 2001 dilaksanakan.
Menurutnya, pindaan itu penting bagi membolehkan lebih ramai banduan muda di Sekolah Henry Gurney mendapat peluang pembelajaran yang lebih holistik.
“Pada masa sama, isu penguatkuasaan jenayah terhadap kanak-kanak di media sosial turut mendapat perhatian ahli majlis untuk terus diperkasakan,” katanya. – K! ONLINE


Lelaki 74 tahun cabul cucu tiri diberkas
Oleh MOHD YUNUS YAKKUB

2 November 2021, 5:51 pm
KLANG – Perbuatan seorang lelaki warga emas dipercayai mencabul cucu tirinya membawa padah selepas dia ditahan di rumahnya di Pelabuhan Klang, semalam.
Suspek berusia 74 tahun itu ditangkap pada pukul 2.15 petang.
Ketua Polis Daerah Klang Selatan, Asisten Komisioner Shamsul Amar Ramli berkata, siasatan awal mendapati kejadian berlaku pada pukul 1.30 tengah hari pada Mac 2020 di rumah suspek.
Suspek yang baru bernikah dengan nenek mangsa dikatakan meraba dan memeluk mangsa yang ketika itu berusia 11 tahun.
“Kanak-kanak perempuan turut diugut supaya tidak menceritakan kejadian tersebut kepada sesiapa,” katanya ketika dihubungi Kosmo! hari ini.
Menurut Shamsul Amar, semakan mendapati suspek tidak mempunyai rekod jenayah dan direman selama tiga hari sehingga Khamis ini.

Kes disiasat mengikut Seksyen 14(a) Akta Kesalahan-kesalahan Seksual Terhadap Kanak-kanak (AKSK) 2017. – K!ONLINE


21 lokasi di Bagan Datuk berdepan fenomena air pasang besar
Oleh SHAMSUL KAMAL AMARUDIN

2 November 2021, 5:41 pm
BAGAN DATUK – Sebanyak 21 lokasi di daerah ini berisiko berlaku banjir kilat akibat fenomena air pasang besar yang dijangka mulai esok hingga 8 November ini.
Antaranya mukim Bagan Datuk, tujuh kawasan di mukim Hutan Melintang, tiga kawasan di mukim Teluk Bharu dan empat kawasan di mukim Rungkup.
Pegawai Angkatan Pertahanan Awam (APM) Bagan Datuk, Kapten (PA) Mohd. Zaidi Ahmad berkata, ia berdasarkan data bacaan air yang dikeluarkan Jabatan Laut Malaysia.
Menurut beliau, paras air tertinggi ialah 3.4 meter pada Jumaat dan Sabtu ini yang berisiko melimpah ke kawasan penduduk jika turut disusuli hujan lebat berterusan.
“Paras air boleh menjadi lebih tinggi jika hujan lebat berterusan dan paras air ini akan menyebabkan limpahan ke kawasan pesisiran pantai.
“Jika ini berlaku air akan naik dalam tempoh dua hingga tiga jam sebelum surut semula,” katanya ketika dihubungi.

Sehubungan itu, notis makluman mengenainya sudah dikeluarkan kepada penduduk di lokasi terlibat terutama yang tinggal di pesisiran pantai supaya sentiasa bersiap siaga sepanjang tempoh tersebut.- K! ONLINE